By Зубайр Исмоил on 11/09/2019 МАҚОЛАЛАР ҚАБРИСТОНГА ОИД ҲУКМЛАР\nИмом Шофеий айтади: «Агар кишида ўлим аломатлари кўрилса, маййитни ювиш ва дафн этишга шошилиш керак бўлади. Чунки шошилиш маййит ҳаққини адо этишга киради. Ким бўлишидан қатъи назар бирор кишини кутиб, маййитни дафн этиш кечиктирилмайди».\nИмом Аҳмад: «Дафнга шошилиш маййитга икром кўрсатишдир», деган.\nНававий: «Намозхонлар кўпайишини кутиб жаноза кечиктирилмайди», деди.\nШайх Албоний айтади: «Қолаверса, бу кўпайишнинг чегараси йўқ. Маййитни дафн этиш қанча кечиктирилса, намозхонлар адади ҳам шунчалик ортиб бораверади. Шунинг учун риёкорликни хуш кўрувчи айрим бадавлат кишилар жанозага имкон қадар кўп одам йиғилиши учун, гарчи маййитнинг зиёнига бўлса ҳам, дафнни бир-икки кунга ортга сураётганига гувоҳ бўляпмиз. Бу ишга рухсат берилиши шариатнинг жанозага тезлашишга бўлган буйруғи поймол этилишига олиб боради».\nМанбижий маййит учун уввос солиб йиғлашдан қайтарилган ҳадисларни келтирганидан сўнг бундай дейди: «Мазкур ҳадислар маййитга дод солиб йиғлаш жоиз эмаслигига, бу иш жоҳилият амалларидан эканига далолат қилади. Бироқ биз келтирган ҳадислардан айримлари «наъй» сўзидан бировнинг ўлганини эълон қилиш кўзда тутилганига далолат қилса, яна баъзилари маййитнинг сифатларини айтиб йиғлаш назарда тутилганига ишора қилади. Афтидан, иккаласи ҳам мазкур тақиқ остига киради, валлоҳу аълам.\nҲозирда одамларнинг маййит ўлганини халққа билдириш учун овоза қилишлари, одамларни жанозага чақиришлари ҳадисда келганидек қайтарилган бидъатлар сирасига киради. Чунки бу нарса жанозага одамлар тўпланишини керагидан ортиқ кутишга ва дафн кечикишига, натижада жанозага шошилиш суннати тарк қилинишига олиб боради…».\nИбн Аттор деди: «Одамлар, хоссатан амалдорлар жамланишини кутиб, жаноза намозини кечиктириш тўғри эмас. Жанозани авлиё ва солиҳ кишилар ўқиб бериши учун, гарчи ҳузурига борилаётган шахс раҳбар ёки султон бўлса ҳам, маййитни уларнинг олдига олиб борилмайди. Чунки бу иш маййитларни хорлаш ҳисобланади».\nҒамровий: «Ўша ерда ҳозир бўлганлар билан жаноза ўқилаверади, ким улгурмаса қабрга бориб ўқийди» деди.\n«Доимий фатво қўмитаси» айтади: «Агар маййит ўлганига аниқ ишонч ҳосил бўлса, уни дафн учун ҳозирлашга шошилиш суннатдандир. Чунки шундай қилинса, жасадда ўзгариш рўй бериши ва одамларнинг жирканишидан маййитни сақланган бўлади. Абу Довуд ривоят қилган ҳадисда Набий саллаллоҳу алайҳи ва саллам айтганлар: «Мен Талҳа ибн Барода ўлим (асоратлари)ни кўрмаяпман. (Агар у вафот этса,) менга хабар беринглар ва (дафн этишга) шошилинглар. Зеро, мусулмон (маййит)нинг жасади оиласи ҳузурида ушлаб турилиши тўғри эмас».\n Имом Нававий. «Минҳож ат-толибин ва умдат ал-муфтийин», 1/357. Муҳаққиқ: Аҳмад ал-Ҳаддод. «Дор ал-башоир» нашриёти, иккинчи нашр, 1426-ҳ.й.\n Шайх Албоний. «Аҳком ал-жаноиз ва бидоуҳо», 178-бет, 92-боб.\n Муҳаммад ибн Муҳаммад ал-Манбижий ал-Ҳанбалий. «Таслият аҳл ал-масоиб», 59-бет. «Мактабат дор ал-баён» нашри, 1399-ҳ.й..\nИбн Ҳажар деди: «Ўлим хабарини эълон қилишнинг ҳаммаси ҳам таъқиқланган эмас, фақат жоҳилият аҳли қилиб келган кўринишлардан қайтарилган. Улар ҳовли ва бозорлар эшиги тагига одам юбориб, маййитнинг ўлганини овоза қилдиришар эди» («Фатҳ ал-Борий», 3/116).\nИбн ал-Қаттон: «Кишининг дўсти ё қадрдонини унинг жанозасига чақириш жоизлигида бирор ихтилоф борлигини билмайман», деди («Ал-иқноъ фи масоил ал-ижмоъ», 1/189, 1051-масала).\nШайх Муҳаммад Солиҳ ал-Усаймин раҳимаҳуллоҳ «Булуғ ал-маром» шарҳида (5/467) маййит ўлгани тўғрисида газеталарда эълон бериш динда ман этилган ўлим хабарини овоза қилиш жумласига киришини айтиб ўтган.\nШайх Маҳмуд Ширбиний атади: «Бугун газета ва журналлар орқали ўлимни эълон қилиш ўша жоҳилият одати бўлган овозага ўхшайди. Зеро, иккаласида ҳам насл-насаб ва мансаб билан фахрланиш ҳамда овоза қилишдан кўзланган асл мақсад бўлмиш намоз ва дафнни ортга суриш бор» («Ан-наъй ал-мамнуъ ва ан-наъй ал-машруъ», 42-бет. «Ат-тавҳид» журнали, 5-адад, 1999-йил).\nТермизий «Сунан»да (2/303-304) айтади: «Аҳли илмлардан баъзилари овоза қилишни макруҳ деб билганлар. «Овоза қилиш» деганда, одамлар орасида фалончи ўлди дея жар солиб, жанозага чақиришни назарда тутганлар. Яна баъзи аҳли илмлар: «Маййитнинг яқинлари ва биродарларига хабар беришнинг зарари йўқ», деган. Иброҳимдан: «Киши яқинларига хабар беришининг зиёни йўқ», дегани ривоят қилинади». Кейин қуйидаги ҳадисни санади билан келтиради: «Ҳузайфа ибн ал-Ямон разияллоҳу анҳудан ривоят қилинади: “Қачонки ўлсам мен ҳақимда жар солманглар, чунки у ман этилган овоза бўлиб қолишидан қўрқаман. Дарҳақиқат, Расулуллоҳ саллаллоҳу алайҳи ва саллам ўлимни овоза қилишдан қайтарганларини эшитганман”, деди. Бу ҳасан ҳадис».\n Алоуддин Али ибн Иброҳим ал-Аттор аш-Шофеий. «Мажлис фи аҳком ал-мавто», 401-бет. Муҳаққиқ: Муҳаммад ал-Мутайрон. Қувайтдаги «Аш-шареъа ва ад-диросот ал-исломийя» журнали, 26-том, 84-адад. 2011-йил.\n Муҳаммад ал-Ғамровий аш-Шофеий. «Ас-сирож ал-ваҳҳож ала матн ал-минҳож», 112-бет. Муҳаққиқ: Абдулғани Мисту. «Ал-мактаба ал-асрийя» нашри, биринчи нашр, 1428-ҳ.й..\nAvvalgi maqolaТавҳид ақидаси: Расулуллоҳ саллаллоҳу алайҳи ва салламга салавот ва салом йўллаш ҳақида\nKeyingi maqola Эй иймон келтирганлар (17): Кофирларга итоат қилиш ҳаромлиги ва бу иш ортидан келадиган зарарлар ҳақида


ЎзА - Тахтакўпирда 5 та чорвачилик мажмуаси қурилмоқда\nТахтакўпирда 5 та чорвачилик мажмуаси қурилмоқда\nПрезидентимизнинг 2019 йил 7 ноябрдаги «Қорақалпоғистон Республикасида чорвачилик тармоқларини жадал ривожлантириш чора-тадбирлари тўғрисида»ги қарори ижроси доирасида Тахтакўпир туманида бешта чорвачилик мажмуаси барпо этилмоқда.\nТумандаги «Қора ўй» овул фуқаролар йиғини ҳудудидаги «Сейт чорва» фермер хўжалигида қурилаётган ҳар бири 100 бош молга мўлжалланган иккита замонавий чорвачилик мажмуаси шулар жумласидандир. Бу учун «Халқ банки»нинг туман филиалидан 9,5 миллиард сўм кредит маблағи ажратилди. Аҳолини гўшт ва сут маҳсулотлари билан таъминлаш мақсадида барпо этилаётган мажмуага хориждан 200 бош наслли қорамол олиб келинади.\n–Қурилиш ишлари жадал суръатларда олиб борилмоқда, – дейди фермер хўжалиги раҳбари Сейтмурат Давлетов. – Туман ҳокими қарори билан фермер хўжалигимизга 210 гектар экин майдони ажратилиб, шундан 22 гектарига маккажўхори, 28 гектарига беда экилди. 14 дона қишлоқ хўжалиги техникаси ва агрегати харид қилинди.\nЛойиҳа доирасида сутни қайта ишлаш цехи қуриш режалаштирилган. Бу учун Россиядан замонавий ускуналар олиб келинди. Шунингдек, етиштирилган гўшт шу ернинг ўзида қайта ишланиб, тайёр маҳсулот ишлаб чиқарилади.\nЛойиҳа тўлиқ ишга тушгач, 20 нафар киши доимий иш билан таъминланади.\n–Қарор асосида жорий йилда «Данияр чорва», «Амиробод Мансурбек чорва», «Ҳурлимон чорва» ва «Дўсим чега» фермер хўжаликларида ҳам мана шундай чорвачилик мажмуаси барпо этилади, – дейди туман «Насл чорва» бўлим бошлиғи Бердияр Қалибоев. – Ушбу мажмуаларга Германия, Эстония, Австрия ва Беларус мамлакатларидан жами 596 бош наслли қорамол келтирилади.\nТуманда амалга оширилаётган лойиҳалар чорвачилик тармоғини янада ривожлантириш, аҳолини сут ва гўшт маҳсулотлари билан таъминлаш, кўплаб янги иш ўринлари яратилишига хизмат қилади.\nДовуд АБИБУЛЛАЕВ,Мақсад Ҳабибуллаев(сурат), ЎзА


Xiaomi аёллар учун муҳим «ақлли» гаджет тақдим этди | ayol.uzayol.uz\nXiaomi аёллар учун муҳим «ақлли» гаджет тақдим этди\nТехнология\t 12/01/2018 0 Sayt admini\nБизда «хитойча Apple»нинг маҳсулотлари орасида асосан смартфон, планшет, «ақлли» билагузук ва смарт-соатлари машҳур бўлса-да, бу корпорация ҳар хил нарсалар ишлаб чиқаради. Унинг саноқ бўйича 147-рақамли маҳсулоти эса аёллар учун «ақлли» термометр бўлди, деб ёзади ixbt.com сайти.\nМазкур девайс Xiaomi Smart Female Thermometer деб номланади ва аёлларга ўз саломатлигини янада аниқлик билан кузатиб бориш имконини беради. Шунингдек, у аёлнинг соғлиғи ҳолатидан ва бошқа омиллардан келиб чиқиб, ҳомиладорликни режалаштириш учун энг мақбул вақтларни ҳам аниқлаб беради.\nАёллар «ақлли» термометрининг ҳарорат ҳақидаги маълумотларни қайта ишловчи процессори Texas Instruments компанияси томонидан ишлаб чиқарилган. Ўлчаш датчиги шу қадар сезгирки, ҳароратни 0,05 °С гача аниқликда қайд эта олади. Термометр тилнинг остига озроқ вақт қўйиб турилади, ҳароратни ўлчаш амалга оширилгач, овозли сигнал чиқаради.\nXiaomi Smart Female Thermometer девайси ўлчаш маълумотларини смартфондаги шу номдаги илова билан синхронлаштириб, қайд этиб боради.\n«Ақлли» термометр шу йилнинг 31 январидан 20 доллар нархида савдога чиқарилади. Ўзбекистондан унга онлайн дўконлар орқали буюртма бериш имкони бўлади.


Карантин марказидаги фуқаро ўзини осди, ҳолат юзасидан суриштирув ўтказилмоқда\n22:23 / 21.06.2020\n21 июнь куни соат 4:00-5:00 оралиғида Тошкент вилоятининг Юқори Чирчиқ тумани ҳудудида жойлашган Ўртасарой карантин марказида бир киши ўзини осиб қўйган ҳолда топилган. Прокуратура дастлабки тергов ишларини олиб бормоқда.\nМаълум бўлишича, асли Фарғона вилоятидан бўлган, коронавирус пандемияси туфайли Москва шаҳридан қайтиб, карантинга олинган 42 ёшли шахс карантин учун махсус мосланган контейнер ичида ўз жонига қасд қилган.\nИсм-шариф ошкор этилмаган бу фуқаро Ўзбекистонга етиб келганидан сўнг коронавирусни аниқловчи тест топширган, лекин бу тестнинг натижалари ҳали чиқиб улгурмаган бўлган.\nKun.uz карантин марказида содир бўлган бу воқеа бўйича тегишли вазирликлар билан боғланди.\nСоғлиқни сақлаш вазирлиги матбуот котиби Фурқат Санаев:\n– Вазирлигимиз карантин ҳудудларидаги эпидемиологик вазият, беморларнинг аҳволи, зарур даво воситалари таъминоти бўйича жавобгар. Бу ҳолат содир бўлганини тасдиқласак-да, ҳодиса юзасидан расмий маълумот бериш суриштириш ишлари олиб бораётган Ички ишлар вазирлиги ваколатида. Айни пайтда шуни айтишимиз мумкинки, вазирлик томонидан ўтказилган дастлабки ўрганишларимизга кўра бу ҳолат содир бўлишига тиббиёт ходимларининг алоқаси йўқ.\nИчки ишлар вазирлиги матбуот хизмати раҳбари Шоҳрух Ғиёсов:\n– Бу ҳолат чиндан ҳам содир бўлди. Ҳозир махсус гуруҳ ҳодиса тафсилотларини ўрганмоқда. Бир нарсани айтиш мумкинки, марҳум ва тиббиёт ходимлари ёки шериклари билан бирор зиддиятли вазият бўлмаган. Дастлабки тахминга кўра, марҳум руҳий ҳолатига кўра шифтдаги вентиляторга ўзини осган. Аммо аниқ хулоса фақат тергов-суриштирув ишлари якунига кўра берилиши мумкин.\nАйни вақтда мазкур ҳолат юзасидан Юқори Чирчиқ тумани прокуратураси дастлабки тергов ишларини олиб бормоқда.\nМаълумотларга кўра, 3 нафар фарзанднинг отаси бўлган марҳум 15 июнь куни Ўзбекистонга етиб келган ва карантин ҳудудига жойлаштирилган.\n«Одамларни ҳушёрликка чақириш учун бу амалиётни қилиш керак» – Отабеков оғир аҳволдаги беморлар акс этган видеолар ҳақида\n23:17 / 09.07.2020\n«Одамлар ҳали ҳукуматга кўп керак бўлади» – Блогер аҳолига моддий ёрдам кўрсатиш масаласи яна кун тартибига чиққани ҳақида\n20:42 / 09.07.2020\nПандемия сабабли аэропортда 109 кун қолиб кетган сайёҳ уйига рейсга кеч қолди\n20:36 / 09.07.2020


Мьянма етакчиси баёнот билан чиқди\n12:59 / 19.09.2017\nМьянма давлат маслаҳатчиси ва ҳақиқий етакчиси До Аун Сан Су Чжи Нейпьидода парламент аъзоларига йўллаган ўз мурожаатида Ракхайн штатида «можародаги барча томонлар» қўллаётган зўравонликни қоралади. «Биз Ракхайн штатида можародаги барча томонлар қўллаётган ноқонуний зўравонликни қоралаймиз. Зиддият давомида қонун бузилишларда айбдор бўлган барча шахслар ўз ҳаракатлари учун қонун доирасида жавоб беради. Биз бу можарода барча жабрланганларга чуқур ҳамдардлик билдирамиз», - дея унинг сўзларини келтиради Reuters.\nШунингдек, Мьянма етакчиси Бангладешга қочиб ўтган роҳингяларга Ракхайндаги уйларига қайтишга рухсат беришга тайёрлигини билдирди. Бу улар Мьянмада яшаш ҳуқуқига эга эканликлари тасдиқлангач, рўй беради. «Биз қайтишни истаган қочқинларни текширувдан ўтказишга тайёрмиз», - деди у.\n25 август куни «Аракан роҳингяларини қутқариш армияси» гуруҳи бир неча полиция бўлинмасига ҳужум қилди. Мьянма армияси эса террорчиликка қарши амалиёт бошланганини маълум қилди, у охир-оқибат мусулмонларга қарши қирғинга олиб келди. Ўз навбатида, Хитой ва Ҳиндистон Мьянма ҳукуматининг Ракхайн штатидаги амалиётини қўллаб-қувватлади. Фожиали ҳодисалар туфайли 400 мингдан ортиқ роҳингя мусулмонлари бошқа давлатларга қочиб ўтди.\nАввалроқ «Чегара билмас шифокорлар» Мьянмадан Ракхайнга киритишни талаб қилишаётгани хабар берилганди.\nБМТ Мьянма армиясини "қора рўйхат"га киритди\n20:03 / 17.04.2018\nТуркия 120 ёшли араканлик қочқин аёлга кўмак кўрсатди\n00:58 / 10.04.2018\nМьянмада янги президент сайланди\n12:44 / 28.03.2018


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари БААда эрининг хиёнатини фош этган аёлни мамлакатдан депорт қилишмоқчи\t11:41, 23 май 2016\tБирлашган араб амирликларида яшовчи аёл турмуш ўртоғининг телефонини текширгани учун катта миқдорда жарима тўлайди, деб хабар беради “Lenta.ru”.\nАёл турмуш ўртоғининг телефонидаги кириш-чиқиш қўнғироқлари ва WhatsApp мессенжеридаги ёзишмаларни текширганидан сўнг, эрини хиёнат қилаётганликда айблади. Бунга жавобан эса аёлнинг эри судга мурожаат қилиб, хотинини қилган иши учун жиноий жавобгарликка тортишни сўраган. Эндиликда аёл мамлакат ҳудудидан депорт қилиниши ҳам мумкин. Аёл эрининг телефонидаги ёзишмалар ва кириш-чиқиш қўнғироқлари ҳақидаги маълумотнинг ўзи билангина чекланмади. У эрининг машуқаси жўнатган суратларни ҳам ашёвий далил сифатида сақлаб қўйган эди. Аёл БАА фуқароси бўлмагани учун эркак унинг устидан судга арз қилди. Натижада аёлни телефон эгасининг рухсатисиз унинг телефонидаги сурат ва бошқа маълумотларни олгани учун 28 минг евро миқдоридаги жаримага тортишди. Мамлакат қонунларига кўра, бундай турдаги қонунбузарликни содир этган шахсларга нисбатан олти ойдан бошлаб қамоқ жазоси қўлланилади. Бироқ суд қонунбузар аёлни мамлакатдан депорт қилиш масаласини кўриб чиқмоқда.


22:50 / 10.10.2017\nFly Emirates'га қандай келиб қолдим?\nЕвропа ва Ғарб таълим стандартларида бир ажойиб анъана бугунгача сақланиб келмоқда: битириш арафасида талаба касбий карьерасини барпо этиш учун ўзи курашади. Ана шу жараён «job hunting» ёки «иш ови» деб номланиб, ҳар бир ёш амалий синовларни бошдан кечиради. Менинг тажрибамда бу ҳолат узоққа чўзилмади. Негаки, аввалдан Emirates'да ишлашни ният қилиб қўйганим, ҳужжатларни пухта тайёрлаганим ва ўзимни суҳбатда аъло даража тутганим иш берди. Натижада мен кам сонли бахтиёр ходимлардан бири сифатида компания аъзосига айландим.\nTeazeal'ни яратиш ғояси қандай пайдо бўлдими?\nЛойиҳани амалга оширишга туртки бўлган воқеа бу - ёшлигимга бориб тақалади. Бувим билан кўк чой ичиб, насиҳатини тинглашни ёқтирганман. Шу сабабдан лойиҳа номи (tea - чой, zeal - ғайрат) ҳам, ундаги тимсол ҳам миллийлигимизга, оиладаги муҳитда олган тарбиямга боғлиқ. Қолаверса, ўзбеклар ҳақиқатан чойхўр, мен эса дўппи кийиб, замонавий киши сифатида танилиш мумкинлигини исботламоқчи бўлдим. Самолётимиз ҳар доим янги мамлакатларга қўнганида нотаниш кишилар менга қизиқиш билан қарайди. Бу билан ўзбекнинг довруғини фақат дўппи ёки пиёлани кўрсатиш билан таратаман, дейишдан йироқман. Келгусида ҳаракатларимнинг янги қирраларини кузатишингиз мумкин.\nДоимо хорижда бўлишнинг ўзига хос ижобий ва салбий жиҳатлари бор...\nТошкентдаги аэропортдан чиқиб келишим билан юрагим қаттиқ уришни бошлайди: гўёки балиқ сувга тушгандай эркин бўлиб қоламан. Дийдор ширин нарса эканини тўла ҳис эта бошлайман. Хайрлашиш эса қайғу аралаш аразга айланиб қолади. Лекин бир мақсад олға интилишимга далда беради. У ҳам бўлса, келгусида миллий ҳаво йўлларимизни ривожлантириш, унда хизмат кўрсатиш соҳасини жаҳон стандарти даражасига олиб чиқиш, буни уддалай олганимда эса оилам, дўстларимнинг мен билан фахрланиши...\n21:36 / 02.01.2019\nКриштиану Роналду инстаграмда биринчи ўринга чиқди\n00:44 / 09.01.2018\n«Дўппи киямиз». Ижтимоий тармоқларда энг сўнгги «мода»\n15:50 / 02.01.2018\nКун фотоси: Роналду ўзининг барча шахсий совринлари билан\n20:00 / 23.07.2017\nМесси инстаграмдаги саҳифасидан Неймар билан тушган суратларини ўчириб ташлади


Маълумот ўрнида таъкидлаш жоизки ер куррасининг 70 фоизи сув бўлса унинг атиги 3 фоизи ичимлик сувидир. Бироқ шу 3фоизнинг икки фоизи Шимолий қутб билан Антарктидада. Демак бугунги кунда ер юизидаги 7 миллиард инсонга 1 фоиз сув тўғри келади. Марказий Осиё мамлакатларида киши бошига 5600м3 сув сарфланар экан. Германия ё Исроилни олсак 1200 литр. Минг афсуски Ўзбекистонда ҳам киши бошига 3600 м3 сув тўғри келади. Бу жуда фожеали ва ачинарли хол. Мазкур статистикадан ҳам кўриниб турибдики, сув инсоният учун нақадар керак ва ундан оқилонв фойдаланиш барчамизга бирдек муҳим.\nПрезидентимиз томонидан 2018-йилни “Фаол тадбиркорлик, инновацион ғоялар ва технологияларни қўллаб-қувватлаш йили” дея эълон қилингани юртимизнинг барча тадбиркорлари қаторида наманганлик ишбилармонларни ҳам янада шижоат билан меҳнат қилишга ундамоқда.\nНаманган вилоят “Қишлоқичимликсувтаъминот” МЧЖ томонидан ҳам Поп тумани худудида жойлашган Ғурумсарой массивининг Янгиер МФЙ худудидан токи Қирчин МФЙ чегарасигача бўлган 11та маҳаллалар худудларига тоза ичимлик суви етказиб бериш бўйича иш бошлаб юборилди.\nВилоятда меъёр бўйича 1 киши 1 ойда min.-5.5m3 ичимлик суви истеъмол қилади. Шундан келиб чиқиб, “Жийдали сой” сув омборидан 11 та (Миришкор, Ғурумсарой, Янгиер, Иттифоқ, Боғ, Тошқўрғон, Тепақўрғон, Янгиобод, Бирлашган, Водий, Янгичек) маҳалла фуқаролар йиғинларининг аҳолисини узлуксиз ичимлик суви билан таъминлаш бўйича лойиҳа ишлаб чиқилди.\nЛойиҳа 21-мартга қадар фойдаланишга топширилиши режалаштирилган.\nНаманган шаҳрида 20дан ортиқ маҳаллада аҳолининг электр энергия таъминоти яхшиланди\nяхшиланмоқда таъминоти суви Попда Наманган ичимлик


Аёл эрини боқса ҳам унга итоат этмаганига гуноҳкор бўладими? – Alhidoya.uz\n— Аёл турмуш ўртоғининг оила аъзоларини рози қилмаса, эри рози бўлмаса, дўзахий бўлармиш, аммо эр эрлик вазифаларини тўлиқ бажармаса, аёл эрини боқса ҳам дўзахий бўладими?\n— Ҳақиқатан ҳам динимизда эрнинг ҳаққи улуғ. Аёл киши гуноҳ бўлмаган барча ишда эрига итоат қилиши лозим. Набий соллаллоҳу алайҳи васаллам шундай марҳамат қиладилар:\nإذا صَلَّتْ المرأةُ خمسَها ، وصامَتْ شَهْرَها ، وحفظَتْ فَرْجَها ، وأَطَاعَتْ زَوْجَها ، قيل لها : ادْخُلِي الجنةَ من أَيِّ أبوابِ الجنةِ شِئْتِ\nяъни: “Аёл беш вақт намозини ўқиса, бир ой фарз рўзасини тутса, фаржини ҳаромдан сақласа ва эрига итоат қилса, унга: “Жаннатнинг истаган эшигидан кир!”, дейилади» (Имом Аҳмад Абдурроҳман ибн Авф р.а.дан ривоят қилганлар).\nИсломда эрнинг ҳам, хотиннинг ҳам вазифалари аниқ-тиниқ белгилаб берилган. Ҳар ким ўз вазифасини бажариши керак. Вазифасини бажарса, ажру савобга эришади, агар ўз вазифасини бажармаса, гуноҳга қолади. Бу эрга ҳам, хотинга ҳам тегишли.\nЭр ўз вазифаларини тўлиқ бажармаса, аёл сабр қилиб яшай олса, вазифаларини бажариб яшайди. Эр вазифасини бажармади, мен ҳам бажармайман, демайди. Лекин ўз вазифаларини мутлақо бажармайдиган эр билан яшай олишига кўзи етмаса, талоқ сўрашга ҳаққи бор.\nХотин гарчи бой бўлса ҳам, эрни боқишга мажбур эмас. Бу аёлнинг вазифасига кирмайди. Лекин ихтиёри билан, савоб ниятида оиласига харажат қилса, ажрга эришади. Валлоҳу аълам.\nКалит сўзлар: нафақаоилаэр-хотин


Ўзбекистонда автомобилга эгалик қилганлик учун йиғим жорий этиш таклиф қилинмоқда - Anhor\nAnhor Все посты Ўзбекистонда автомобилга эгалик қилганлик учун йиғим жорий этиш таклиф қилинмоқда\nЎзбекистонда автомобилга эгалик қилганлик учун йиғим жорий этиш таклиф қилинмоқда\nЎзбекистонда автомобилга эгалик қилганлик учун иккита йиғим турини жорий қилишни таклиф этишди, дея хабар беради Sputnik.\nЙиғимлардан бири автомобилга ёнилғи қуйиш ва газ қуйиш станциялари томонидан автомобиль бензини, дизель ёнилғиси, суюлтирилган ва сиқилган газ якуний истеъмолчиларга сотилганида унидирилади ва ҳудудий йўлларни ривожлантиришга йўналтирилади.\nБу йиғимни Қорақалпоғистон Республикаси Вазирлар кенгаши, вилоятлар ва Тошкент шаҳар халқ депутатлари кенгашлари томонидан жорий этилиши мумкин. Ушбу йиғим миқдори ёнилғи бирлиги учун 25 сўмдан ортиқ бўлмаслиги керак. У бензин, дизель ёнилғиси, сиқилган ва суюлтирилган газнинг чакана қиймати нархига қўшилади.\nИккинчи йиғим – автотранспорт воситасига эгалик қилганлик учун йиллик йиғим, унинг миқдори двигателнинг қувватидан келиб чиққан ҳолда белгиланади. Йиллик ийғим жорий этиш учун мажбурий эмаслиги қайд этилади.\nҲар йили 1 февралга қадар ҳар бир туман, шаҳардаги даромадлар даражасини ҳисобга олган ҳолда, автотранспортга эгалик қилганлик учун йиғим миқдори ишлаб чиқилади. Молиявий органлар билан мувофиқлаштирилганидан сўнг ва йиғимни жорий этишдан олдин у маъмурий-ҳудудий бирлик аҳолиси эътиборига расмий сайтлар ва ижтимоий тармоқлар орқали муҳокамага чиқарилади.\nSelectel компанияси июль ойида Ўзбекистонда булутли сервисларни ишга туширмоқчи\nБухоро вилоятига янги ҳоким белгиланди


12:46, 11.09.2020 // 33474\nОрганизмдаги оддий аломатлар оқибати яхшилик билан тугамаслиги мумкин. Турли сурункали ва хавфли касалликларга чалинмаслик ва олдини олиш мақсадида «Домашний очаг» журнали энг кўп кузатиладиган, бефарқ бўлиш керак бўлмаган симптомлар ҳақида маълумот беради.\nКўпинча нотўғри ўтириб қолиш ёки ётгандан кейин оёқ увишиши кузатилади ва вазият ўзгартирилганидан кейин увишиш йўқолади. Лекин шунда ҳам қолмаса ва кўп кузатиладиган бўлса, унда шифокорга мурожаат қилиш учун жиддий сабаб бор. Муаммо умуртқа чурраси (грижа) ёки юрак қон-томир касалликлари билан боғлиқ бўлиши мумкин.\nБел ўлчами аёлларда 75 см, эркакларда 90 см катта бўлиши\nБел соҳасида ёғ тўпланиши метаболизм синдромидан дарак бериши мумкин. Ушбу синдромда қонда қанд ва холестерин миқдорининг кўпайиши, тўлишиш ва гипертония кузатилади. Буларнинг бари қандли диабет ва юрак қон-томир касалликларига чалиниш хавфи юқорилигини билдиради.\nТил организмнинг аҳволи қандай эканидан дарак беради — оғиз қуриши организмда сув алмашинуви билан муаммолар борлигидан далолат. Кам суюқлик истеъмол қилаётганингиз учун организмга сув етишмаётган бўлиши мумкин. Бу эса ўз навбатида салбий оқибатларга олиб келиши, ошқозон, ичаклар, ҳатто суякларда ҳам муаммолар кузатилиши мумкин.\nБош айланишига кўпчилик жиддий қарамайди ва ўтиб кетади деб ўйлайди. Жисмоний зўриқиш вақтида бошнинг мунтазам айланиши организмнинг кучсизлангани ёки сувсизланганидан даракдир. Агар бош айланиши бўшашиш, тананинг маълум қисмида увишиш ва нутқда муаммо кузатилиши билан бирга намоён бўлса, унда инсульт эҳтимоли йўқ эмас.\nЖиғилдон қайнаши, қорин шишиши\nБу каби симптомларнинг қайта-қайта ва тез-тез такрорланиши нафақат овқат ҳазм тизимидаги муаммо борлиги, балки стресс билан ҳам боғлиқ бўлиши мумкин. Ёш организм стрессни осон енгиб ўтса, 30 ёш ва ундан кейин сурункали ошқозон ичак тракти кузатилиши мумкин.\nОдамлар ҳатто ўнлаб йиллар давомида бееътибор бўладиган симптомлардан бири хуррак отиш саналади. Хуррак одам горизонтал вазиятда бўлганида юқори нафас йўлларида вужудга келадиган тебраниш ҳисобланади ва ўз-ўзидан вужудга келмайди: бу нафас йўллари торайганида кузатилиши мумкин. 70 фоиз ҳолларда хуррак отиш бўйин конфигурацияси билан боғлиқ бўлади. Бўйин соҳасидаги ёғ қатламлари сабаб нафас олиш қийинлашади, қон билан таъминланишда муаммо кузатилади. Уйқу бошқа аъзолар, хусусан, мия дам олиши учун муҳим. Лекин уйқу вақтида тўғри нафас ололмаслик, миянинг етарлича кислород билан таъминланмаслиги ва дам олмаслигига олиб келади. Зўриқиш такрорланавериши ва уни бартараф қилиш учун чора кўрилмаслиги оқибатида мия ҳужайралари емирилиши ва қариши кузатилади. Шу сабаб ҳам хуррак отишга нисбатан бефарқ бўлмаслик, шифокорга мурожаат қилиб, муаммо нимада эканини билиш лозим.\nКўкрак қафасининг юқори қисмида қизариш кузатилиши\nҚизариш мунтазам пайдо бўлса ва бу қуёшда тобланиш билан боғлиқ бўлмаса, қон босими кўтарилганидан дарак бўлиши мумкин.\nТўсатдан кўкаришлар пайдо бўлиши\nКўкаришлар, тери остидаги капиллярларнинг шикастлангани сабаб пайдо бўлиши мумкин. Агар кўкаришлар сабабсиз, ўз-ўзидан пайдо бўлса, организмдаги турли муаммолар масалан, Б12 витамини етишмовчилиги, қандли диабет, ҳатто онкологик касалликлардан ҳам дарак бўлиши мумкин.\nАсосан, тунда кузатиладиган мазкур синдром тинч ҳолатда ҳам оёқларда дискомфорт ҳис қилиниши билан намоён бўлади. Бундай вақтда инсон қулай вазият топа олмаганидан қимирлайди ва безовта бўлади, бу эса уйқу бузилишига олиб келади. Синдром қон таъминланиши, қон-томирлар ёки варикоз билан боғлиқ бўлиши мумкин. Шунингдек, темир, магний, Б гуруҳи витаминлари етишмаслиги ҳамда метаболизм билан боғлиқ муаммолар сабаб ҳам оёқлар безовта қилади.\nУзоқ вақт давом этаётган йўтал\nСурункали тонзилитдан даволанишга қарамай, йўтал қолмайдиган бўлса, уйқу вақти ҳам безовта қилиб, дори-дармон ҳам таъсир қилмаса, қизилўнгач тешиги чурраси (грижа) ёки рефлюкси эҳтимоли бор. Уларнинг ҳар иккисида ҳам жиғилдон қайнаши, кекириш кузатилади.\nТирноқларда ўзгариш кузатилиши\nТирноқда оқ чизиқлар кўпинча шикастланишдан кейин кўзга ташланади. Лекин шикастланмаса ҳам бу ҳолат кўп кузатиладиган бўлса, шифокорга мурожаат қилиш керак. Негаки, бу симптом қон-томир тизими касалликларида муаммо борлигидан дарак беради. Қон айланишида муаммолар бўлиши турли нуқсонлар, хусусан, тирноқлардаги ўзгариш билан ҳам намоён бўлади.\n16:10, 27.11.2020 // 126569\n18:10, 27.11.2020 // 80880\n11:55, 27.11.2020 // 73023\n10:37 Кеча // 72105\n17:32 Кеча // 55728


Бойматов ноинсоф, сотқин, хоин – Саидов “ГАИ”ларнинг пора олиши ҳақида (видео) | Qalampir.uz\nБойматов ноинсоф, сотқин, хоин – Саидов “ГАИ”ларнинг пора олиши ҳақида (видео)\nЖамият\t21 Февраль 14:03 14064\nЙПХ ходими пора олаётганда ушланди\nОхирги вақтларда Йўл-патруль хизмати ходимига пора беришга уринган ҳайдовчи қўлга олингани ҳақида хабарларга тез-тез дуч келадиган бўлдик. Шунда савол туғилади: “наҳот “ГАИ” ходимлари пора олмай қўйган бўлса, йўқса нега фақат пора таклиф қилганлар қўлга олиняпти? Ёки “қарға-қарғанинг кўзини чўқмимайди” қабилида иш қилишяптими?”, деган фикр ўтади.\nQALAMPIR.UZ мухбири ҳудди шу масала юзасидан Ички ишлар вазирлиги Йўл ҳаракати хавфсизлиги бош бошқармаси бошлиғи Олимжон Саидовга мурожаат қилди.\n“Пора масаласига келсак. Биласизларми, охирги йилларда кўп аттестациялар ўтказилди. “Гуруч курмаксиз бўлмайди”, дейишадику, мен ходимларим 100 фоиз адолатли, ноқонуний ҳаракат қилмайди деб жавоб беролмайман. Аммо 90 фоизи бу йўналишда узоққа боролмаслигимиз, обрў тополмаслигимиз, халқ розилигини ололмаслигимизни англаб етди. Ҳозир вилоятларда ҳар бир ҳодим билан умумий мажлисда эмас, бирма-бир уйига бориб, гаплашяпмиз. Улар ҳам қарши бу нарсага. Ҳозир биласизлар, ойлик маош яхши, рағбатлантириш бор. Ундирилган жаримадан фоиз олади. Пора олишнинг ҳожати йўқ.\nЖиноят кодексининг 211-моддаси бор – “Пора бериш”. Боди-камераларда олинган видеолар бор, фуқаролар қўймасдан тиқяпти. Прокуратура эртага провокация қилибсан дейди. Ходимлар (ЙПХ инспекторлари – таҳр.) тушунтиряпти бу ишингиз ноқонуний, 211-модда билан жавобгарликка тортиласиз деб. Фуқаролар қўймаганидан кейин мурожаат қиляпти”, дейди ЙҲХББ бошлиғи.\nУ Йўл-патруль хизмати инспекторларининг пора олиш ҳолатлари ҳақида жуда кам маълумот берилиши ҳақидаги саволга қуйидагича жавоб берди:\n“Борини берамиз. Беркитиш йўқ. Мана Тошкент шаҳридаги махсус дивизион инспектори Бойматов ноинсоф, сотқин, хоин. Шунга қилинган ҳаракатни бир тийин қилиб, ювиб юборди. Бойматовни расмигача қўйдик, бошқалар ҳам кўрсин. Ҳозир беркитадиган замон эмас, мен айтмасам, бошқалардан эшитасиз.”\n02 Апрель 13:06 37664\n01 Апрель 18:36 33932\n02 Апрель 16:02 32164\n02 Апрель 16:25 30751\n01 Апрель 09:49 27260


19 май 2022, Тошкент вақти: 20:34\nЖорий йилнинг 18-20 ноябрь кунлари Ўзбекистонда об-ҳаво кескин совиб кетиши мумкин. “Ўзгидромет” матбуот хизматига кўра, бунга Уралбўйидан Ғарбий Қозоғистон орқали кириб келаётган жуда совуқ антициклон сабаб бўлади.\nҚайд этилишича, чоршанба-жума кунлари республиканинг барча жойларида ёмғир ва қор ёғиши, ҳарорат кечалари -8 -13° даражагача, шимолда -10 -15° даражагача, кундуз кунлари -0 -5° даражагача пасайиши кутилмоқда.\n“Ўзгидромет” 18-19 ноябрь кунлари А-373 “Тошкент-Ўш” автомобиль йўлининг Қамчиқ довони қисмида вақти-вақти билан кучли қор ёғиши, туман тушиб, кўринувчанлик 50 м гача пасайиши, шамол тезлиги секундига 17-22 м гача кучайиши, йўлда қор уюмлари, яхвонлик ҳосил бўлишидан ҳам огоҳлантирган.\nЎзбекистонда ҳар йили ҳаво ҳарорати совиши ортидан аҳолини электр ва газ таъминлаш масаласида муаммолар юзага келиб туради. Ҳарорат пасайиши дала ишларини якунига етказишга улгурмаган фермерлар учун ҳам қатор қийинчиликлар туғдириши мумкин.


БМТ: Дунёда 1 миллиарддан ортиқ қиз бор ва уларнинг барчаси катта салоҳиятга эга\n18:40 / 12.10.2017\nФото: Fotolia / Igor Yaruta\nБугунги кунда дунёдаги аксарият қизлар ҳаётининг дастлабки ўн йиллигида мактабда ўқиб, керакли эмлашларни олишмоқда ва олдинги авлоднинг қизларига қараганда озиқ-овқат ҳамда соғлиқ муаммоларидан камроқ азият чекишмоқда. Бироқ, кўплаб қизлар учун ҳаётининг иккинчи ўн йиллиги анча камроқ истиқболга эга, деб хабар бермоқда БМТнинг янгиликлар маркази.\nУлар ҳар доим ҳам ўрта ва олий маълумотга эга бўла олмайдилар, баъзида эрта ёшда турмушга чиқишга мажбур бўлишади, ўзларини қандай ҳимоя қилиш ва исталмаган ҳомиладорликдан сақланишни билмайдилар. Бу ҳақда БМТдан Халқаро қизлар куни муносабати билан эслатишди. У 11 октябрда нишонланади. Куннинг мақсади - бутун дунё бўйлаб қизлар дуч келадиган муаммоларга эътибор бериш.\nБу йил Халқаро қизлар куни инқирозларда ва уларни бартараф этишда уларнинг ўз имкониятларини кенгайтиришга бағишланган. БМТ маълумотларига кўра, бугунги кунда дунёда бир миллиарддан зиёд қиз бор, уларнинг барчаси катта салоҳиятга эга - ҳатто инқирозга учраганлар ҳам. Халқаро ҳамжамиятнинг вазифаларидан бири бу салоҳиятларни ривожлантириш ва улардан фойдаланишда ёрдам беришдир.


Туристик хизматлар сертификатланади, туристик индустрия объектлари таснифланади | NORMA.UZ\nТуристик хизматлар сертификатланади, туристик индустрия объектлари таснифланади\nВазирлар Маҳкамасининг 10.07.2020 йилдаги «Ўзбекистон Республикасида туризм соҳасини тиклаш ва ривожлантириш учун қулай шарт-шароитларни яратиш чора-тадбирлари тўғрисида»ги 433-сон қарори билан қуйидагилар тасдиқланди:\nТуристик хизматларни сертификатлаштириш ва туристик индустрия объектларини таснифлаш тартиби тўғрисидаги низом (1);\nФуқаролар йиғинларига «Туризм маҳалласи», «Туризм қишлоғи» ва «Туризм овули» мақомини бериш тўғрисидаги низом (2).\nНизомда (1) назарда тутилмаган туристик хизматларнинг алоҳида турлари, шу жумладан умумий овқатланиш ташкилотлари (ресторанлар) хизматлари, туристларга кўрсатиладиган транспорт хизматлари ихтиёрий асосда сертификатлаштирилади.\nТуроператор, жойлаштириш воситаси, тоғ чанғиси трассалари ва пляж хизматлари бўйича туризм фаолияти фақат белгиланган тартибда тегишли сертификатлар олингандан кейин ва уларнинг амал қилиш муддати давомида амалга оширилиши мумкин.\nСертификатнинг амал қилиш муддати, берилган сертификатни ҳар йили инспекция назоратини ўтказган ҳолда уч йилдан иборатдир. Сертификатнинг асл нусхаси бевосита сертификатлаштириш объектида туради ва у учинчи шахсларга берилмайди. Амалдаги сертификатсиз туроператорлик, жойлаштириш воситалари, тоғ чанғиси трассалари ва пляж хизматлари бўйича туризм фаолиятини амалга ошириш қонунчиликда белгиланган тартибда жавобгарликка сабаб бўлади.\nСанаб ўтилган хизматларни сертификатлаштириш, уларга тоифа бериш, шунингдек сертификатлаштирилган хизматларнинг стандартлаштириш бўйича норматив ҳужжатлар талабларига мувофиқлигининг инспекция назоратини ўтказиш Туризмни ривожлантириш давлат қўмитаси ҳузуридаги «Туризм хизматларини сертификатлаш маркази» ДУК (кейинги ўринларда - Марказ) томонидан амалга оширилади. Сертификатлаштириш Низомга 1-иловада келтирилган схема бўйича амалга оширилади.\nОилавий меҳмон уйлари ва хостеллар хизматларини сертификатлаштириш соддалаштирилган ҳолда, уларни ўрганиш далолатномаси асосида амалга оширилади. Ушбу объектлар тўғрисидаги маълумотлар Оилавий меҳмон уйлари ва хостеллар ягона реестрига киритилади.\nСертификатлаштириш учун ариза берувчи Марказга электрон шаклда Марказнинг расмий веб-сайти орқали ариза ва унга илова қилинган ҳужжат ва маълумотларни юборади.\nНизомда туроператорлик, жойлаштириш воситаси, тоғ чанғиси трассалари ва пляж хизматларини сертификатлаштириш учун тақдим этиладиган ҳужжатлар рўйхати, шунингдек сертификатлаштириш тартиби кўрсатилган.\nАриза берувчи ўзининг туристик индустрия объектларига тоифа берилишига даъвогар бўлса, ту тўғрида аризада кўрсатиб ўтилиши керак. Туристик индустрия объектларини баҳолаш вақтида комиссия ушбу объектни таснифлаш тизимига биноан унинг тегишли тоифага мувофиқлигини аниқлайди.\nМеҳмонхоналар тоифалари юлдузлар кўринишидаги белги билан белгиланади ва бешта тоифа бўйича таснифланади. Олий тоифа – беш юлдуз, энг паст тоифа – битта юлдуз.\nТоғ чанғиси трассалари тўртта тоифа бўйича таснифланади:\nяшил ранг – ўрганувчилар учун;\nкўк ранг – мураккабликнинг қуйи даражаси;\nқизил ранг – мураккабликнинг ўрта даражаси;\nқора ранг – мураккабликнинг юқори даражаси.\nПляжлар учта тоифага таснифланади: кўк байроқ – I тоифадаги пляж учун; яшил байроқ – II тоифадаги пляж учун; сариқ байроқ – III тоифадаги пляж учун.\nШунингдек Низомда қуйидагилар қайд этилган:\nсертификатлаштириш натижалари бўйича қарорлар қабул қилиш тартиби;\nсертификат бериш тартиби;\nкўрсатилаётган хизматлар рўйхатини кенгайтириш ва қисқартириш бўйича сертификатлаштириш тартиби;\nсертификатлаштириш объектининг инспекция назорати тартиби;\nяширин баҳолаш тартиби;\nсертификатни қайта расмийлаштириш, унинг дубликатини бериш тартиби.\nНизом (2) фуқаролар йиғинларига «Туризм маҳалласи», «Туризм қишлоғи» ва «Туризм овули» мақомини бериш тартибини белгилайди.\nФуқаролар йиғинига туризм маҳалласи мақомини беришдан асосий мақсадлар қуйидагилар ҳисобланади:\nфуқаролар йиғинида азалдан сақланиб қолган моддий ва маданий меросини, урф-одатлари ва турмуш тарзини сақлаш, илгари суриш ва тарғиб қилиш;\nхорижий ва маҳаллий туристларни кенг жалб қилиш;\nтуризмни барқарор ривожлантириш, туристлар учун қулай шарт-шароитлар яратиш;\nмаҳаллий аҳолининг маданияти ва анъаналарини оммалаштириш;\nтуризм маҳалласининг экологиясини ҳамда табиий бойликларини асраш ва яхшилаш;\nфуқаролар йиғини ҳудудида истиқомат қилувчи фуқароларнинг ижтимоий-иқтисодий ҳолатини яхшилаш;\nфуқаролар йиғини ҳудудида янги иш ўринларини яратиш;\nтуризм хизматлари сифатини белгиланган талабларга мувофиқлаштириш;\nтуризм хизматларини кўрсатишда қонун талабларига риоя қилиш.\nФуқаролар йиғини туризм маҳалласи мақомини олиши учун қуйидаги талаблар ва шартларга жавоб бериши лозим:\nфуқаролар йиғини ҳудудида хорижий ва маҳаллий туристларни қабул қилиш учун камида 20 та оилавий меҳмон уйларининг мавжудлиги;\nфуқаролар йиғини ҳудудида туристларга камида 5 та сифатли туристик хизматларни тақдим этиш (турар жой ва (ёки) овқатланиш хизматларидан ташқари);\nфуқаролар йиғини ҳудудида маҳаллий ишлаб чиқарилаётган эсдалик совғалари маҳсулотларини (камида битта савдо нуқтаси) сотиш шохобчаларини ташкил этиш;\nфуқаролар йиғини ҳудудида туризмнинг қуйидаги турларидан бирини ташкиллаштириш: экотуризм (геотуризм); агротуризм (қишлоқ); этнографик; маданий ва тарихий;\nфуқаролар йиғини ҳудудида туристлар ва экскурсантлар хавфсизлигини таъминлаш;\nзарур кўрсаткичларни ўзбек, рус ва инглиз тилларида мавжудлиги;\nбиринчи тиббий ёрдам кўрсатиш имкониятининг мавжудлиги ва бошқалар.\nШунингдек Низомда қуйидагилар белгиланган:\nфуқаролар йиғини туризм маҳалласи мақомини олиши учун зарур бўлган ҳужжатлар;\nфуқаролар йиғинига туризм маҳалласи мақомини бериш ҳақидаги аризаларни кўриб чиқиш ва қарор қабул қилиш тартиби;\nфуқаролар йиғинининг ҳуқуқлари, ваколатли давлат органининг туризм маҳалласи фаолиятини такомиллаштириш бўйича вазифалари.\nҲужжат Қонун ҳужжатлари маълумотлари миллий базасида эълон қилинган ва 10.07.2020 йилдан кучга кирди.\nБўстонлиқ туманидаги бўш турган объектлар «E-Ijro auksion» орқали сотилади\nБўстонлиқ туманида – бошқарувнинг алоҳида тартиби\nГид, экскурсия етакчиси ва йўриқчи-йўл бошловчилар сертификат олиши лозим\nЖойлаштириш хизматларини кўрсатиш ва хостеллар ташкил этиш тартиби тасдиқланди\nТуризм субъектларига халқаро кўргазмаларда иштирок этиш харажатларнинг бир қисми қоплаб берилади\nТуроператорлар ва турагентларнинг фаолият юритиш тартиби белгиланди


toshkent.uz Toshkent.Uz - 2015 Йил 9 Ойлик Статистик Ҳисобот\n2015 йил 9 ойлик Статистик ҳисобот\n2015 йил 3 - чораги якунига Статистик ҳисобот\n2015 йил 9 ойлигида Тошкент шаҳрининг ялпи ҳудудий маҳсулоти ўтган йилнинг мос даврига нисбатан 110,3 фоизга ўсди.\nСаноат маҳсулотлари ишлаб чиқариш ҳажми 117,0 фоизга;\nистеъмол товарлари ишлаб чиқариш ҳажми 118,6 фоизга;\nасосий капиталга инвестициялар ҳажми 107,5 фоизга;\nпудрат қурилиш ишлари ҳажми 108,9 фоизга;\nчакана савдо айланмаси ҳажми 116,5 фоизга;\nжами хизматлар ҳажми 114,8 фоизга;\nпуллик хизматлар ҳажми 110,6 фоизга иқтисодий ўсишига эришилди.\nЯлпи ҳудудий маҳсулот таркибида кичик бизнес ва хусусий тадбиркорлик улуши 59,0 фоизни ташкил этиб, ўтган йилга нисбатан 0,1 фоиз бандга ортган, хизматлар соҳасининг улуши эса 52,5 фоизни ташкил этди.\nКичик бизнес ва хусусий тадбиркорликни янада қўллаб қувватлаш, ишбилармонлик муҳитини такомиллаштириш натижасида ҳисобот даврида 5513 та янги тадбиркорлик корхоналари ташкил этилди. Соҳа вакилларига тижорат банклари томонидан 3,3 трлн. сўмлик кредитлар ажратилди.\nҲудудий тасарруфдаги корхоналар томонидан 803,4 млн. долларга тенг маҳсулот ва хизматлар экспорти амалга оширилди. 2015 йилда 391 та янги ҳудудий корхоналар экспорт фаолиятига жалб этилди.\nИқтисодиётнинг изчил ривожланишига ишлаб чиқаришни модернизация қилиш, техник ва технологик янгилаш, ҳудудий инвестиция дастурларининг амалга оширилиши ҳам ижобий таъсир кўрсатмоқда.\n“2014-2016 йилларда Тошкент шаҳрини ижтимоий-иқтисодий ривожлантириш дастури” доирасида ҳисобот даврида 307 та инвестиция лойиҳалари ишга туширилиши белгиланган бўлса амалда 445 та инвестиция лойиҳалари ишга туширилди . Режадаги 5990 тага нисбатан ҳақиқатда 9754 та (162,8 фоиз) иш ўринлари ташкил этилди.\n“Тошкент шаҳрида иш ўринларини ташкил этиш ва аҳоли бандлигини таъминлаш дастури”га асосан 2015 йил 9 ойликда 64966 иш ўринларини ташкил этиш белгиланган бўлса, амалда 65025 иш ўринларини ташкил этилиб, белгиланган режа кўрсаткичлари 100,1 фоизга бажарилган.\nПечать 01 Декабрь 2015 Ўқилди: 3279


Буюк башоратчи Иоганнинг ҳозирги кун ҳақидаги башоратлари - Zamin.uz\n08:02 / 02.08.2018\nБуюк башоратчи Иоганнинг ҳозирги кун ҳақидаги башоратлари\nБашоратчилик азалдан дунё халқлари тарафидан қизиқиш билан қарши олинади. Башоратчининг башорати тўғри чиқадими, ё аксими, барибир одамлар улар билан қизиқишда давом этаверишади.\nИерусалим башоратчиларидан бири Иоганн билан ҳам нафақат оддий одамлар ёки фолбин, жодугарлар, балки олимлар ҳам қизиқиб келишган. Иоганннинг XII асрда ёзиб қолдирган «Башоратчилик сирлари» асарини олимлар ўз даврида ҳам юқори баҳолашган экан.\nИоганн умрининг сўнгги йилларини Иерусалимда ўтказди. Шу ерда 77 ёшида вафот этди. Ўлимидан олдин башоратчи қўлёзмаларини тамплиерлар ордени магистрига тақдим этган. Баъзи олимларнинг айтишича, Нострадамус ҳам Иоганнинг қўлёзмаларидан унумли фойдаланган.\nАйтишадики, Иерусалимлик Иоганнга барча башоратларни бошқалар каби Яратганнинг ўзи ҳадя этган. Агар яхшилаб фикрланса, Иоганнинг аксар башоратлари тўғри чиққанлигига гувоҳ бўласиз. У бугунги кунда суварак каби урчиб кетган терроризм, экстремизмни ҳам башорат қилган. Ҳатто, СПИД хасталиги ҳақида ҳам башорат қилган. Иоганн айтганки, одамлар бир-бирини бомбалар кўмагида йўқ қила бошлаган даврга келиб техника ривожланиши кузатилади. Бу эса табиий офатлар кўпайиши, сув тошқинлари, зилзила ва тўфонлар туфайли инсоният қирилиб кетишига сабабчи бўлади.\n— Ундай қирилишлар албатта тўхтайди, — деб ёзганди Иоганн. — Кейин одамлар ақлан тараққий этиб, бир жамиятга бирлашган ҳолда умр кўра бошлайди. Улар хасталик, офат нелигини билишмайди. Одамлар қанотли ва қанотсиз дулдулларда осмон-у фалакка кўтарилади. Улар абадий яшай бошлашади. Аммо ўтмишдаги ҳаётни доимо хотирасида сақлайди. Ўзга сайёраларда худонинг каромати билан руҳларимиз қайта туғилиш палласига киради. Улар орасида бой, камбағал тушунчаси мавжуд бўлмайди.\nАлбатта, бу бир тамплиер башоратчининг башоратлари холос. Эртага, бир йилдан ёки минг йилдан сўнг нима бўлишини, барибир ёлғиз Оллоҳнинг ўзи билади.


Ўзбек халқ оғзаки ижоди - Страница 10 из 44 - www.ziyouz.uz\nБош саҳифа Ўзбек халқ оғзаки ижоди (10)\nКунлардан бир куни бир тулки овга чиқибди. У бирор жойдан ўлжа топа олмабди. Тулки хафа бўлиб қайтаётганда ерда битта конфет ётганмиш. Севинганидан конфетни еб, қоғозини пешонасига ёпиштириб олибди. Шундан сўнг бир тўда тулкиларнинг олдига бориб дебди: — Эй биродарлар, энди давоми…\nБор экан, йўқ экан, бурунги замонларда бир қарға билан кунжут бор экан. Булар иккаласи бир-бири билан жуда дўст экан. Кунларнинг бирида қарға ҳеч қаердан овқат топа олмасдан жуда оч қолибди. Қарға: “Энди овқатни қай ердан топаман”, деб ўйлаб турган вақтида давоми…\nБир куни бир шоқол бўёқчининг бўёқли кўзачасига тушиб қолиб, ундан зўрға чиқиб олибди. Қараса, ҳаммаёги кўм-кўк бўлиб қолган эмиш. Буни шоқоллар кўриб: — Ҳай, сен нега бунақасан? — дебдилар. Шоқол: — Худо мени сизларга бошлиқ бўлиш учун шундай қилиб қўйган, давоми…\nҚиш кунларининг бирида она тулкининг қорни оч қолибди. У кўп юриб овқат қидирибди. Охир бир кичкина жўжани ушлаб олибди. Жўжа ўзича ўйлабди. “Бир уриниб кўрай, қутулсам, қутулганим, бўлмаса нима бўлса кўрарман”, деб тулкини алдай бошлабди. — Эй ҳайвонлар маликаси, биламан, давоми…\nБир бор экан, бир йўқ экан, бўри баковул экан, тулки ясовул экан, ғоз карнайчи экан, мусича сурнайчи экан, қарға қақимчи экан, чумчуқ чақимчи экан, қирғовул қизил экан, думлари узун экан. Эски замонда бир подшо бор экан, давлати бисёр экан, тож-у давоми…\nБир бор экан, бир йўқ экан, қадим-қадим замонларда, узоқ бир ерда жуда катта ва баланд тоғ бўлиб, унинг теварак-атрофи адирликдан иборат экан. Бир кун шу тоғнинг баланд чўққисига бир кийик ин қўйиб, уч болалик бўлибди. У ўз болаларини боқиш учун давоми…\nБир эшак меҳнат қилавериб қийналибди. У: “Хўжайиндан қочиб қутулмасам бўлмайди. У мени ўлгунимча қийнайди”, — деб уйдан чиқиб қочиб кетибди. Эшак йўлда кетаётса, бир қўй учрабди. Қўй: — Қаерга кетяпсан? — дебди. Эшак: — Чўлга, — дебди. Қўй: — Мен давоми…\nБир куни айиқ подачини емоқчи болибди. Шу пайт келган тулки воқеани билиб, ўрганган найрангини ишга солмоқчи бўлибди. Узоқдан чанг кўтарилибди. Айиқ: — У қандай чанг, нима бўлди? — дебди. Тулки: — Подшоҳнинг қизи, касал экан, унга дори учун сариқ айиқнинг давоми…\nБир мерган тоғда ов овлаб юрган экан. Бир вақт у бир томондан арслоннинг ўкирганини эшитиб қолибди. Шу маҳал тоғдаги ҳамма ҳайвонлар жим бўлиб яширинибди. Ҳатто бир қуш ҳам чурқ этмай қолибди. Арслоннинг овози бўлса яқинлаб келаётгандай бўлаверибди. Мерган бир дарахтнинг давоми…\nТулки билан каклик сичқонларни тутиш учун ўт-ўлан ёқмоқчи бўлишибди. Каклик тулкига: — Сен анави ўт-ўланларнинг орасига яшириниб ўтир, мен бир бошдан ёқа бошлайман, — дебди. Тулки ўтлар орасидан чуқур топиб, тушиб ўтирибди. Каклик ўтларни ёндириб бўлибди-да: — Тулки, қайдасан? Ёниб давоми…


Тадбиркор учун зарур икки хусусият » Скачать музыку бесплатно новинки музыки 2016-2017\nТадбиркор учун зарур икки хусусият\nЯнги бизнес лойиҳани юргизиш учун қандай хусусиятлар керак бўлади? Бир нечта хусусиятни санаш билан бу саволга жавоб бериш мушкул, зеро тадбиркор муваффақиятга эришиш учун кўплаб хусусиятлар керак бўлади. Лекин қисқагина жавоб бериш лозим бўлса, у ҳолда энг асосий нарсага эътибор қаратиш ва ўжарликни санаб ўтишим мумкин. Ортиқча нарсалардан воз кечиш кераклигини Intralinks деб номланувчи стартапда бош директор лавозимида ишлаганимда тушунганман. Компания йирик молиявий ўтказмалар учун дастурий таъминот ишлаб чиқарарди. Компания асосчилари мени ишга таклиф этишган пайтда йилига уч миллион доллар ишлаб топган стартап ўн саккиз миллион доллар зарар кўрганди. Ўша пайтда компания еттита дастурий маҳсулот ишлаб чиқараётган ва инқироз арафасида эди. Бу муваффақиятсизликнинг бош сабаби эътиборни асосий вазифага қаратмаслик эди. Биринчи навбатда қайси лойиҳаларни тўхтатиш кераклигини аниқлаб олдим. Маълум бўлишича, дастурлардан бири синдикатлаштирилган кредитлар учун мўлжалланган бўлиб, бу ўнлаб юридик ва юзлаб жисмоний шахслар иштирок этадиган жуда мураккаб жараён эди. Биз олтита лойиҳадан воз кечишга ва диққатимизни фақат битта лойиҳага қаратишга қарор қилдик. Жамоага бу қарорни тушунтирар эканман, битта йўналишда зўр бўлиш қанчалик қийинлигини, еттита йўналишда эса ҳеч ким энг зўр бўла олмаслигини айтдим. Еттита қуённинг ортидан қувсанг, бирортасини ҳам тута олмайсан. Жамоанинг бу қарорга қўшилиши қийин бўлди, лекин якунда ҳамма бу қарорга рози бўлди. Ҳеч қачон ҳеч кимни бошқармаган вице-президентлардан ташкил топган директорлар кенгаши даҳшатга тушди: қандай қилиб компания маблағга муҳтож бўлиб турганида эҳтимолий даромад манбаларидан воз кечиш мумкин? Мен қатъий туриб олдим: асосийси — вақтида қарор қилиш ва ортиқча нарсалардан воз кечиш. Ниҳоят уларни кўндирдим. Битта муаммони ҳал қилишга эътибор қаратиш қийин, айниқса, маълум бир шахсиятга эга инсонларда: айрим тадбиркорлар ўта ижодкор бўлиб, бир хилликдан тезда зерикишади, улар бир нечта ишларни бажаришни ёқтиришади. Бундай стартапчилар атрофига бошқа ишларга чалғимайдиган кишиларни ҳамкор сифатида тўплашлари керак. Ўжарлик – тадбиркор учун муҳим бўлган хусусиятлардан бири. Альберт Эйнштейн мана бундай фикрни ўртага ташлаган: бошқача натижага эришиш умидида битта ишни тинмасдан бажаравериш. Янги лойиҳани муваффақиятли бошлаш учун худди шундай иш тутиш керак. Росс Перо бу фикрни тасдиқлайди: «“Йўқ” бу ҳали “йўқ” дегани эмас, бор-йўғи “ҳозир эмас” дегани». Кейинроқ Intralinks IPOга чиқишга қарор қилди. Бу даврга келиб биз ривожланиб борардик: агар 1999 йилда даромад атиги уч миллион долларни ташкил қилган бўлса, 2000 йилда йигирма миллионни ташкил этди. Августда биз ишга киришдик. Инвесторлар учун 75та презентация ўтказдик. Акцияларимиз нархини белгилаш учун JPMorganнинг Нью-Йоркдаги штаб-квартирасига келдик. Оқибатда биз ҳозирча бозорга чиқмасликка қарор қилдик: савдо пайтида акцияларимиз қадрсизланишидан чўчидик. Вақтинча МЧЖ сифатида қолишни маъқул кўрдик. Кейин эса хусусий инвестиция излаш учун яна бир босқични ўтказишимизга розилик берувчи банк топилди. Биз яна элликта презентация ўтказдик, кейин орада низо чиқди ва банк билан хайрлашдик. Яна бошқа банк чиқди, яна элликта презентация ўтказдик, банкнинг мижозларидан бири компаниямизни сотиб олмоқчи ҳам бўлди (лекин сотиб олмади). Сўнгра биз Rho Capital деб номланувчи венчур инвестициялар компанияси билан танишдик. Саккиз ой ишлаганимиздан кейин (215дан ортиқ презентация) ниҳоят 50 миллионга эришдик. Деярли ҳар бири инкор этиш билан тугаган 215та презентацияни ўтказиш ақлсизлик эдими? Йўқ, бу ақлсизлик эмасди — бу ҳар бир тадбиркорда бўлиши лозим бўлган ўжарлик эди холос. Manba: xabardor.uz


Мирмуҳсин. Бувамни соғиниб… (ҳикоя) | www.ziyouz.uz\nБош саҳифа Ўзбек насри онлайн антологиясиМирмуҳсин (1921-2005)Мирмуҳсин. Бувамни соғиниб… (ҳикоя)\nМирмуҳсин. Бувамни соғиниб… (ҳикоя)\nБуванинг таърифича, “қуш учса, қаноти одам юрса, оёғи куядиган” қадимий Мирзачўлда ҳозир қанчалар обод қишлоқлар пайдо бўлди. Шу гўзал қишлоқлардан бирида Хондамир деган бола яшайди. Унинг икки тепа тиши тушиб, гапирганда кулгилироқ кўрингани билан асли ўзи жуда яхши бола. Ёзда доимо майкада юради, агар майкасини ечиб қўйса, баданидаги оқариб турган изи ҳам майкадек кўринади.\nХондамирнинг акалари, опалари ва яна кичкина чақалоқ укаси бор. У ҳаммаларини яхши кўради, аммо буважонини ҳаммаларидан ҳам аъло кўради. Сени ким туқан, деб сўраганларида бувам, деб жавоб беради.Унинг учун дунёда шу буважонидан азиз ҳеч кимса йўқ.\nКўп йиллар илгари Фарғонадан Мирзачўлга кўчиб келган бувасининг бир тойчаси бўлган экан. Ўша тойча ҳозирги тўриқ, Хондамирдан ўн беш ёш катта ҳамон меҳнат қиларди. Ҳовлидаги сигир, эчки қипқизил тожини серкиллатиб юборадиган бобоқ хўрозу Қоплон деган бўрибосардан ҳам Хондамир шу тўриқни яхши кўрарди.\nБувасининг анча вақтдан бери касалхонада ётгани Хондамирнинг кичкина юрагига ғусса солиб: “шу касал деган нарса қаёқдан келди? У нега керак?! “- дерди бувасини соғиниб, базида тўриқ олдида соатларча хаёл суриб ўтирарди. Агар ҳамма иш унинг қўлида бўлганида катта докторларни ва ҳатто профессорларни чақириб, бувасини кўрсатиб, тезда тузатириб олган бўларди. Мана шу масала Хондамирни жуда кўп ўйлатар, от рўпарасида ўтириб, унга юрагини очгандай бўларди. “Бувамнинг анчадан бери касалхонада ётганини биласан, хафа бўлмайсан, кусурлатиб бедангни ейсан! Мен бўлсам бувамни соғиниб, кечаси ухламай, йиғлаб чиқаман.\nАдам, опам, акаларим бувамни ўйлашмайди! Чақалоқ укамдан хафа бўлиш керак эмас, у ҳали ёш! Мен жуда ҳафа бўлиб кетаяпман…” Бу гапни эшитган тўриқ охурдан бош кўтариб бир лахза бедани курс-курс чайнашини тўхтатиб, Хондамирга боқди: “ Бувани мен ҳам соғиндим, лекин мен боғлоқман, иложим йўқ. Бува ҳеч қачон мени койимаган, оч қолдирмаган… Фарғонадан келганимизда той эдим, от бўлдим. Буванинг ҳамма ишларини жон фидо қилиб бажарардим…”\nҲа, дарҳақиқат, Хондамир тўриқнинг курсиллатиб беда ейишини ёқтирар, соатларча рўпарасида чўққайиб ўтириб томоша қиларди. Қари от Хондамирга ўрганган, ёнига кирганида атайин бедани чиройли, курсиллатиб ер боланинг ҳурсанд бўлганидан пишқириб, қорнига қўнган пашшаларни думи билан хайдаб, қарилигини сездирмай кишнаб ҳам қўярди. Хондамир ҳовлида уёқдан- буёққа ўтганида орқасидан қараб кузатар,отхона туйнигидан термилиб турарди. Ҳатто қоплон Хондамирнинг орқасидан эргашаётганида рашки келиб, ер тепинарди. Тўриқ ҳаммадан кўра ҳам Хондамирнинг оти ҳисобланарди.\nСоғинч алами Хондамир юрагини сиқабергач, у ортиқ чидаб туролмади. Акасига, адаси ва опасига бир-икки бор бувасини жуда соғинганини айтди. Лекин улар бу гапга унча эътибор беришмади. Бундан Хондамир ранжиди. Кунлардан бир кун у акаларига сездирмай, саватга бир неча анор, олма пиёлага бидондаги асалдан солиб, қоғоз билан яхшилаб беркитди. Шундан сўнг, отхонага кириб тўриқнинг арқонини ечи жиловлади. Лекин эгарни ердан олиб от устига қўёлмади.\nОхур устига чиқиб от устига яйдоқ минди. Хондамирнинг тайёргарлигини сезаётган тўриқ қорнини охурга яқинлаштириб, бола устига миниб олиши учун маҳкам туриб берган эди. Хондамирнинг бир қўлида сават бир қўлида жилов, тўриқнинг бўйнига шаппатилаб урду: “ Чув, жонивор! Бувамизни кўриб келамиз!”\nХонданир билан тўриқ ҳеч кимга сездирмай аста-секин ҳовлига ундан кўчага чиқишди. Сояда ётган қоплон дарҳол ўрнидан туриб, эргашган эди, Хондамир унга ўқрайиб унга дўқ урди: “ Ҳовлига кир бизнинг орқамиздан юрма! “ Қоплон жойида тўхтаб, ҳайрон бўлиб қолди.\nХондамир тўриқда йўл юриб, йўл юрсада мўл юриб, қишлоқ касалхонасига етди. У адаси машинада, акалари велосипедда бир неча бор касалхонага боришганини эшитган эди.Лекин касалхона қишлоқдан анча олисда, кўприкдан ўтгач туман марказига бориш, икки қаватли “ болалар дунёси” магазини ёнидан ўтиш кераклигини ҳам яхши биларди.\nКасалҳона эшиги олдида отга яйдоқ миниб, қўлида сават кўтарган, калта иштон, майкадаги болага кўзи тушган қоровул, уларга бақрайиб қараб қолди. Юриб келиб болани от устидан олиб ерга қўйди.\n— Ўғлим сизга ким керак?, — деди болани атайин “сиз” лаб.\n— Бувангизни фамилиялари нима?\n— Бувамнинг фамилиялари йўқ.\n— Отлари борми?\n— Отлари Умурзоқ бува.\n— Э, танидим! Мирзачўлда Умурзоқ отани танимайдиган одам йўқ. Кирақолинг ичкарига, отни мен ушлаб тураман.\nШ лаҳза касалхона деразасидан қараб турган Умурзоқ ота шоша-пиша ҳассасини ушлаб ҳовлига чиқди. Бувани каравотдан туролмай ётади деб айтишган эди. Юриб келаётганига кўзи тушган Хондамир хурсанд бўлиб кетди. Тўриқ ҳам бирдан кишнаб юборди. Кўзлари чақнаб, думлари билан елпиб, тойчоқдек жилпанглаб бува томон интилди. Хондамир ҳам саватини ерга қўйиб, бува бағрига отилди. Умурзоқ бува қоровул олиб келиб қойган курсига ўтириб Хонданирни қучоқлаб, пешонасидан қайта-қайта ўпди. Ёнига яқин келиб бувани ҳидлаётган тўриқнинг ҳам лунжлари, кўзлари тепасини силаб, эркалади.\n— Сомонбой, бу менинг неварам- Хондамир, бу- жуда яхши бола. Бу – қаҳрамон бола ! Шу кеча тушумда сувда сузиб юрган эканман. Мана севикли неварамни кўрдим, — у кўзидаги ёшни елкасига ташлаган рўмоли билан артди. – Мана, бу- тўриқ, бу жонивор ҳам жониворлар ичида энг яхшиси. У ҳам мен билан бирга Фарғонадан келган. Чўлқуварлардан…\nСоғинчу меҳр кичик неварани йўлга отлантиргани, ота боболари, акалари ҳовлиқиб, безовта бўлишини сезгани ҳолда, адашиб қолишдан ҳам ҳайиқмай, отга яйдоқ миниб келган неварани тиззасига олиб эркалар, пешонасини силар, чол юраги барқ урарди.\nҚоронғи тушганда бутун раённи излаб , ҳатто милицияни ҳам ёрдамга чақирган адаси, акалари, йўлда кўрган билганлардан суриштириб, охири Хондамир отда касалхонага, буваси ёнига кетганини пайқаб бу ерга ҳовлиқиб келишди. Улар бувадан ҳижолат ҳам бўлишди. Хондамирнинг койишга мутлоқо ҳаддилари сиғмади. Уни яхши гапириб, тўриқни ҳам эркалаб, ўз ҳовлиларига қайтариб олиб кетишди.\nНевара билан тўриқнинг пойқадами ёқдими, бир ҳафтадан кейин буванинг ўзи ҳам касалхонадан чиқиб, уйга қайтиб келди.\n← Аввалги Аввалги Маҳмуд Йўлдошев. “Бобожон …” (ҳикоя)\nКейинги → Кейинги: Нега дўппи киймай қўйдик?


Ўзбекистон яна бир давлат билан дипломатик муносабатлар ўрнатди\nПанама Ўзбекистон билан дипломатик муносабатлар ўрнатган 138-мамлакат бўлди.\nТОШКЕНТ, 30 ноя – Sputnik. Панама Ўзбекистон дипломатик муносабатлар ўрнатган 138-мамлакат бўлди."Дунё" АА хабарига кўра, кеча, 29 ноябрь куни, Нью-Йоркда Ўзбекистон ва Панама ўртасида дипломатик муносабатлар ўрнатилгани тўғрисидаги Қўшма коммюнике имзоланди.Икки мамлакат ҳукуматлари номидан ҳужжатга Ўзбекистоннинг БМТдаги доимий вакили, элчи Бахтиёр Ибрагимов ва Панаманинг БМТдаги доимий вакили, элчи Маркова Консепсион Жарамилла имзо қўйган.Панама Марказий ва Жанубий Америка туташган жойда, Атлантика ва Тинч океанлари оралиғида жойлашган ва муҳим юк ташиш йўлини таъминлайдиган давлатдир.Томонлар халқаро ташкилотлар, жумладан, БМТ ва унинг ихтисослашган идоралари доирасида алоқаларни мустаҳкамлашдан манфаатдор эканини тасдиқлади. Ҳамкорликнинг ўзаро манфаатли йўналишлари фаоллаштириш бўйича келишув олишди.Ўзбекистон жорий йил 14 май куни Доминика Ҳамдўстлиги билан ҳам дипломатик муносабатлар ўрнатган эди.\n16:40 30.11.2021 (янгиланди: 16:44 30.11.2021)\n© AFP / TERESITA CHAVARRIAФлаг Панамы\nЎзбекистон 138-давлат билан дипломатик муносабатларни ўрнатди\nТОШКЕНТ, 30 ноя – Sputnik. Панама Ўзбекистон дипломатик муносабатлар ўрнатган 138-мамлакат бўлди.\n"Дунё" АА хабарига кўра, кеча, 29 ноябрь куни, Нью-Йоркда Ўзбекистон ва Панама ўртасида дипломатик муносабатлар ўрнатилгани тўғрисидаги Қўшма коммюнике имзоланди.\nИкки мамлакат ҳукуматлари номидан ҳужжатга Ўзбекистоннинг БМТдаги доимий вакили, элчи Бахтиёр Ибрагимов ва Панаманинг БМТдаги доимий вакили, элчи Маркова Консепсион Жарамилла имзо қўйган.\nПанама Марказий ва Жанубий Америка туташган жойда, Атлантика ва Тинч океанлари оралиғида жойлашган ва муҳим юк ташиш йўлини таъминлайдиган давлатдир.\nТомонлар халқаро ташкилотлар, жумладан, БМТ ва унинг ихтисослашган идоралари доирасида алоқаларни мустаҳкамлашдан манфаатдор эканини тасдиқлади. Ҳамкорликнинг ўзаро манфаатли йўналишлари фаоллаштириш бўйича келишув олишди.\nЎзбекистон жорий йил 14 май куни Доминика Ҳамдўстлиги билан ҳам дипломатик муносабатлар ўрнатган эди.


Экстремистик ташкилот номлари рўйхати маълум қилинди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nТабиатни муҳофаза қилиш ҳар бир фуқаронинг бурчидир!\nҚумқўрғонга қонунлар етиб келмайди, ИШОНИНГ\n«МЕНИ ШУНДАЙ ТАРБИЯЛАШГАН!»: ЎЗБЕКИСТОНЛИК ЙИГИТ ПЕРМДА ҲАЛОКАТГА УЧРАГАН АВТОБУСДАН ОДАМЛАРНИ ҚУТҚАРДИ\nАдлия вазирлиги: ҳокимларнинг ер участкаларини жамоат ва давлат эҳтиёжлари учун олиб қўйиш бўйича ваколатлари бекор қилинди\nМОЛИЯ ВАЗИРЛИГИ БЮДЖЕТ ТАШКИЛОТЛАРИДАГИ ЙИРИК МИҚДОРЛАРДА КАМОМАДЛАРНИ ФОШ ЭТДИ\nТошкентда йўл ҳақи қанчага ошади?\nHome/ Ўзбекистон/Экстремистик ташкилот номлари рўйхати маълум қилинди\n“ҚАНИ ШУНЧА МУТАХАССИС?”\nМУРОЖААТИМ ИЖОБИЙ ҲАЛ БЎЛГАНИДАН МИННАТДОРМАН\nҲОКИМЛАР ҚОНУННИ БУЗИШСА,УНДА КИМДАН АДОЛАТ ИСТАЙМИЗ!\nХОДИМЛАР ШАХСИЙ СИФАТ ВА ҚОБИЛИЯТЛАРИ БИЛАН БАРЧАГА ЎРНАК БЎЛСИН\nЁШ МУТАХАССИС САРСОН БЎЛМОҚДА


Тошкент юқумли касалликлар шифохоналарини қуриш тезлиги бўйича Ухандан ўзиб кетмоқчи\n26.03.20 09:57\tmsk\nТошкентнинг Чилонзор туманида касалхона қурилиши. “Ўзбекистон 24” телеканалидан олинган лавҳа\nТошкентда учта янги касалхона қурилиши режалаштирилмоқда. Янги касалхона қурилиши ишлари Тошкент вилоятининг Юқори Чирчиқ, Занги ота туманларида бошланди, шу билан бирга, Юқори Чирчиқдаги касалхонани беш кун ичида фойдаланишга топшириш кўзда тутилмоқда, дея хабар беради “Газета.Uz”.\n“Ўзбекистон 24” телеканалининг хабар беришича, ўзбекистонлик қурувчилар хитойликларнинг Ухандаги 10 кун ичида барпо этилган 1500 беморга мўлжалланган госпитални ҳамда Новая Москвадаги 500 ўринли тез барпо этилувчи юқумли касалликлар касалхонасини қуриш бўйича тажрибасига суяниб, ишни икки баробар тезроқ бажаришни режалаштирмоқдалар.\nТез барпо этилувчи касалхоналар қурилишида корпус биноларининг қурилиши билан коммуникациялар (газ, сув, электр энергияси) ўтказиш ва инфратузилмалар яратиш ишлари параллель равишда олиб борилади.\nТошкент шаҳри ҳокимининг қурилиш ишлари бўйича биринчи ўринбосари Даврон Ҳидоятов чартер рейслар билан хорижий мамлакатлардан қайтарилаётган ўзбекистонликларни карантинга жойлаш режалаштирилаётган тўртта қурилиш майдончаларининг тайёрлигини билдирди. “500 кишига мўлжалланган биринчи контейнерлар бугун кечқурун етиб келади. Уларнинг етиб келишига қараб биз майдончаларни тайёрлаб борамиз”, деди ҳоким ўринбосари.\nҚурилиш вазирининг биринчи ўринбосари Шерзод Ҳидоятов ҳар бир бемор учун конденционер, телевизор ва коммуникациялар билан жиҳозланган алоҳида “уйча” кўзда тутилаётганини маълум қилди: “Ҳар бир лот худди иккита самолёт каби. Қаторлар орасида ўтиш жойлари бўлади. Улар медицина ходимларининг ҳаракатлари учун қолдирилади”. Медицина ходимлари алоҳида корпусда жойлашадилар.\nШерзод ва Даврон Хидоятовлар қурилиш бўйича мажлисда . “Ўзбекистон 24” телеканалидан олинган лавҳа\nҚурилиш вазири Ботир Зокиров маълум қилишича, ҳозирги пайтда ҳар бири 1000 нафар беморни сиғдира оладиган иккита клиника босқичма-босқич барпо этилмоқда. Президент Шавкат Мирзиёевнинг топшириғига мувофиқ худди шунақанги тез барпо этилувчи касалхоналарни бир нечта вилоятларда қуриш режалаштирилмоқда. Лойиҳалар коронавирус пандемиясига қарши кураш олиб бориш учун амалга оширилади, бироқ келгусида улардан бошқа эпидемиологик таҳдидлар пайдо бўлганда фойдаланиш мумкин бўлади.\nЎзбекистонда 28 мингдан зиёд одам карантинга жойлаштирилган, 60 нафар COVID-19 коронавирус инфекциясини юқтириб олган беморлар аниқланган. Охирги бемор Намангандан чиқди, шундан кейин шаҳар ҳар қандай транспорт учун кириб ва чиқишга ёпиб қўйилди, бундан озиқ-овқат ташиган юк машиналари истисно этилган.\nДунё бўйича деярли 460 минг киши коронавирус инфекциясини юқтириб олди, улардан 20 мингдан зиёди вафот этди. Қурбонлар сони бўйича Италия ва Испания Хитойдан ҳам ўзиб кетди.


Коронавирус: Фарғонада аҳвол қандай? (видео) — Фарғона шифокори\nАйни пайтда вилоят ҳокимлиги томонидан “Коронавирус инфекциясини юртимиз ҳудудига кириб келиши ва тарқалишининг олдини олиш чора-тадбирлари режаси” ишлаб чиқилган. Шу асосда вилоятимизга ушбу инфекцияга қарши профилактик ишлар тизимли асосда олиб бориляпти.\nВилоят соғлиқни сақлаш бошқармаси ва санитария-эпидемиология осойишталиги маркази қошида коронавирус касаллигининг олдини олиш бўйича штаб ташкил этилди. Штаб томонидан вилоятимиздаги мавжуд кунлик ҳолат таҳлил қилиб борилмоқда.\nОдилжон УМАРОВ, вилоят соғлиқни сақлаш бошқармаси бошлиғи:\n— Шахсий профилактика, оилада соғлом турмуш тарзи қоидаларига қатъий амал қилиш, тўғри овқатланиш маданияти ва жисмоний фаоллик коронавирус инфекциясининг олдини олишда муҳим аҳамиятга эга. Океанлардан узоқда жойлашганимиз, нам ҳаво юртимиз табиатига хос эмаслиги, синтетик ва яримфабрикат маҳсулотлар кам истеъмол қилиниши, ҳавонинг иссиқлиги бу вируснинг тарқалишининг олдини олувчи ҳамда яшовчанлигини камайтирувчи омил-лар сирасига киради. Коронавирусга қарши самарали курашиш мақсадида тиббий-диагностика жиҳозлари етарли даражада захира қилинди. Профилактика ва шахсий гигиена жиҳозлари узулксизлигини таъминлаш чоралари кўрилди. Вилоят юқумли касалликлар шифохонаси, барча шаҳар ва туман юқумли касалликлар шифохоналарида махсус хоналар ҳамда 100 дан ортиқ захира ўринлари яратилди. Вилоятдаги 21 та тиббиёт муассасаларида малакали мутахассислардан иборат тезкор бригадалар шакллантирилиб, уларга махсус реанимобиллар бириктирилди. Вилоят ҳокимлиги томонидан тузилган штаб томонидан 24 соат давомида назорат ва мониторинг ишлари олиб борилмоқда.\nДемак, ортиқча саросимага тушишга ҳожат йўқ. Грипп касаллигининг бир тури бўлган мазкур инфекциядан ҳимояланиш ҳар бир одамнинг ўзига боғлиқ. Шу боис барча ҳамюртларимиздан бу борада тавсия этилаётган санитария ва шахсий гигиена қоидаларига амал қилишни маслаҳат берамиз.\nАҳмаджон ЯКУБОВ, вилоят санитария-эпидемиология осойишталиги маркази раҳбари:\n— Ҳозирги кунда вилоят чегара ҳудудларида 8 та санитария назорат пунктлари фаолияти йўлга қўйилиб, улар керакли жиҳозлар ва анжомлар билан таъминланган. Туну кун фаолият кўрсатаётган санитария назорат пунктларида четдан вилоятимизга кириб келаётган ҳар бир фуқаро соғлиги юзасидан тиббий таҳлиллар ўтказиляпти.\nВилоят санитария-эпидемиология осойишталиги маркази қошида вирусология лабораторияси ташкил этилди.\nМарказимизда ва барча даволаш профилактика муассасаларида ҳимоя кийими ва воситалари, зарарсизлантириш моддалари ҳамда зарарсизлантириш тадбирларини ўтказиш учун автомакс (пуркагич) аппаратлари захираси яратилди.\nТиббиёт ва таълим муассасалари, савдо масканлари, умуман одамлар гавжум бўладиган жойлар дизенфекция қилиняпти. Халқаро аэропорт, чегара божхона постларида кўргазмали тактик-ўқув машғулотлари ўтказилиб, эслатма материаллар тарқатилмоқда.\nТиббий ва экологик маданият, турмуш тарзимиз ва бошқа шу каби табиий омиллар етарли эканлиги вилоятимизда бу борада вазият барқарор эканлигидан далолат беради.\nСуҳбатдош: Ботир МАДИЁРОВ\n← Алишер Шодмонов: Бу касалликни беркитиб бўлмайди\nҚўлимиз кўксимизда саломлашайлик →\n14.10.2018 fsh.uz 608\n05.12.2018 fsh.uz 464\n03.05.2019 fsh.uz 557


Сўнгги 12 соатда коронавирусга чалинганлар сони 76 кишига кўпайди\n22 октябр 2020, Тошкент вақти: 15:31\nҲозирда касалхоналарда 2778 нафар бемор даволанмоқда.\nСоғлиқни сақлаш вазирлиги 30 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 8298 нафарга етганини билдирди. Бу 29 июнь соат 23:00даги кўрсаткичдан 76 кишига кўпдир.\n“Янги касалланиш ҳолатларининг 44 нафари Карантин марказидаги фуқаролар орасида, 23 нафари Тошкент вилоятида (шундан 19 нафари коронавирусга чалинганлар билан мулоқотда бўлиб, карантинга олинган фуқаролар орасида, 3 нафари аҳоли орасида, 1 нафари халқаро юк ташувчи автомашина ҳайдовчиси), 9 нафари Тошкент шаҳрида (шундан 4 нафари коронавирусга чалинганлар билан мулоқотда бўлиб, карантинга олинган фуқаролар орасида, 5 нафари аҳоли орасида) аниқланган”, - дейилади билдирувда.\nАйни пайтда 5496 нафар бемор соғайди ва соғайиш кўрсаткичи 66 фоизни ташкил қилмоқда. Шу кунгача беморлардан 24 нафари вафот этди.


"Металлург" футболчилари тиббий кўрикдан ўтишди\n3 январь, 2019, 17:25\n"Металлург" Туркияда йиғин ўтказади\n2019 йилги мавсумга тайёргарликни давом эттираётган Бекободнинг “Металлург” жамоаси футболчилари биринчи йиғиннинг сўнгги куни тиббий кўрикдан ўтишди. Бу ҳақда клуб матбуот хизмати хабар бермоқда.\nЎзбекистон Миллий Олимпия Қўмитаси қошидаги тиббиёт марказида “Металлург”нинг эски ўйинчиларидан ташқари жамоа таркибига келиб қўшилган янги футболчилар ҳам шифокор кўригида бўлишди. Таҳлил натижалари иккинчи йиғинга қадар жамоа шифокорининг қўлига тегади.\nБугун “Металлург” ўзининг иккинчи йиғинини бошлайди. Футболчилар 25 январ санасига қадар Қибрай ўқув машғулот масканида жисмоний тайёргарликни тиклаш жараёнига жиддий эътибор қаратишади. Ўз навбатида Тошкент шаҳри ва вилоятида йиғинда бўлиб турган жамоалар билан назорат учрашувлари ўтказилиши режага киритилган.\nМавсум арафасидаги учинчи йиғин эса Туркиянинг Анталия шаҳрида бўлиб ўтиши кўзда тутилган. Бекободликлар хориж сафарига 27 январь санасида учиб кетишади ва 11 февраль куни Тошкентга қайтишади.


2020 йилда Ўзбекистон углеводородлар ишлаб чиқаришни бир қадар кўпайтиради\n2020 йилга келиб Ўзбекистон углеводородлар ишлаб чиқаришни 2014 йилги кўрсаткичларга нисбатан 2 фоизга оширишни режалаштирмоқда. Бу ҳақда “Ўзбекнефтегаз” миллий холдинг компанияси эълон қилган баёнот орқали маълум бўлди.\n“2019 йилда углеводородлар қазиб олиш 2014 йилга нисбатан 1.9 фоизга, табиий газ ишлаб чиқариш эса 2 фоизга ошади”, - дейилади баёнотда. Айтиб ўтиш жоизки, баёнот Тошкентда бўлиб ўтган Oil Gas Uzbekistan-2015 халқаро кўргазмаси чоғида оммалаштирилди.\nШу билан бирга, ҳужжатдан 2014 йилдаги ишлаб чиқариш ҳажмлари тўғрисидаги маълумотлар ўрин олмади.\nХолдинг компанияси вакилларининг маълум қилишича, айни пайтда 2015-2019 йилларда Ўзбекистонда нефть ва газ соҳасини ривожлантириш дастури ишлаб чиқилиб, мамлакат раҳбариятига тақдим этилган. Ушбу дастурнинг вақтида амалга оширилиши кўрсатилган давр ичида шартли ёқилғи ҳажмларининг 468.7 млн тоннага, шу жумладан табиий газнинг 365 млрд кубометрга ва суюқ углеводородларнинг 31.7 млрд тоннага ошишига олиб келади.


ХВЖ Тошкентга валюта чекловларини бекор қилишни тавсия қилди\nХалқаро валюта жамғармаси Ўзбекистон расмийларини валюта тизимини либераллаштириш ва валютага оид чекловларни бартараф қилиш йўналиши бўйлаб одимлашга чақирди. Бу ҳақда жамғарма расмий сайтида 15 сентябрь куни чоп қилинган хабарномада айтилади.\nАйни хабарномада ХВЖ билан шартноманинг IV моддасига мувофиқ, жамғарма Ижроия кенгаши шу йил 31 августида Ўзбекистон Республикаси билан консультацияларни якунлангани билдирилади.\nХВЖ вакилларига кўра, Ўзбекистон ичкарисида иқтисодиёт нисбатан барқарор ушлаб турилганига қарамай, ташқи муҳитдаги муаммолар, хусусан, жаҳонда нефть ва газ нархининг тушиб кетгани ҳамда мамлакатнинг асосий савдо ҳамкорлари бўлган ўлкаларда иқтисодий ўсиш секинлашгани ўзбек иқтисодиётига салбий таъсирини ўтказмоқда.\n“Россиядан келадиган пул ўтказмалари аввалги йилларга нисбатан 2014 йилда 14 фоизга, 2015 йил биринчи чорагида эса 45 фоизга камайди”, дейилади жамғарма хабарномасида.\nХВЖ таҳлилчиларининг қайд этишича, ҳисобот даври ичида расмий органлар сўмнинг номинал курсини аста-секинлик билан девальвация қилиш бўйича ўз сиёсатига амал қилишда давом этган, бу жараён Ўзбекистоннинг асосий савдо ҳамкорлари бўлган мамлакатларнинг кўпидан секинроқ кечган. Айни пайтда жамғарма вакиллари ўзбек сўмининг реал курсидаги ўзгаришлар ҳақида ҳеч нарса айтмаганлар.\nХВЖ масъуллари эътирофича, 2015 йил биринчи чорагида Ўзбекистонда ялпи ички маҳсулот ҳажми 7,5 фоизга ўсган.\n“Ҳозирги пайтгача давлат томонидан фаоллик билан ётқизилган сармоялар мамлакатни минтақадаги бошқа мамлакатлар [иқтисодиёти] бошдан кечираётган сустлашувдан ҳимоя қилган”, дейилади ХВФ хабарномасида.\nХВЖ директорлари ўзбек расмийларига, зарурат туғилгудек бўлса, инфляцион босимни ушлаб туриш учун пул-кредит сиёсатини кескинлаштиришни тавсия қилганлар.\nХВЖ масъуллари Ўзбекистонда банк тизими барқарор ва етарли даражада капитализациялашганини қайд этганлар ҳамда расмийларни регулятив тизим ва банкларни назорат қилиш тизимини мустаҳкамлашда давом этишга чақирганлар.\nМолиячиларга хос эҳтиёткорлик билан берилган тавсияларда жамғарма вакиллари Ўзбекистонда асосий макроиқтисодий ва социал маълумотларнинг барча учун очиқ бўлиши, ўз вақтида чиқарилиши ва сифати юқори бўлиши муҳимлигини урғулайдилар. Шундан келиб чиққан ҳолда, улар Ўзбекистонни ХВЖнинг Маълумотларни тарқатиш умумий тизимига қўшилишга чақирадилар.\nЭслатиб ўтамиз, ХВЖ билан шартноманинг IV моддасига мувофиқ, жамғарма йилда бир марта ХВЖга аъзо мамлакатлар билан иккитомонлама консультацияларни ўтказиб келади.


Тожикистонда оммавий равишда фуқароларнинг бармоқ излари олинмоқда\n17:20 / 28.11.2016 10385\nТожикистонлик ҳуқуқшунослар республика аҳолисининг бармоқ изларини олиш борасида фуқаролар ҳуқуқ ва эркинликлари поймол этилгани йўқ.\n«Тожикистон ИИВ томонидан бармоқ изларини рўйхатга олиш жараёни кўнгилли ҳисобланади. У фуқароларнинг ҳуқуқ ва эркинликларини бузмайди», - деган Тожикистон парламенти қуйи палатаси мудофаа ва хавфсизлик қўмитаси раҳбари, юридик фанлари доктори Жўрахон Мажидзода «АП» нашрига берган интервьюсида.\nУнинг ишонч билдиришича, мазкур чоралар ҳуқуқ-тартибот идораларининг тергов бўлимларига, жиноятларни фош этиш, жумладан жасадлар шахсини таниш, бедарак йўқолганларни аниқлаш, жиноятларга алоқадор кишиларни топишда ёрдам беради.\n«АҚШ визасини олаётган кишиларнинг ҳам бармоқ излари олинади, аммо ҳеч ким фуқаролар ҳуқуқи поймол қилинаётгани ҳақида сўз юритмайди-ку, ахир», - деб таъкидлаган депутат.\nУнинг фикрича, бугунги кунда дунё халқаро терроризмнинг жиддий қаршилигига дуч келаётган экан, бармоқ излари олиш амалиёти аслида фуқароларнинг ҳаёти ва соғлиғини сақлашга қаратилган.\nҲозирда, ушбу амалиёт республиканинг Ҳисор, Рўдакий ва Ваҳдат туманларида ўтказилмоқда. Бунда фуқаролар 4 сомоний тўлаши керак бўлади, бармоқ изи олингани ҳақида маълумотнома олиш учун бир сомонийнинг баҳридан ўтиш талаб этилади.\nJV MAN Auto-Uzbekistan Тожикистонга самосваллар етказиб беради\nТожикистондаги ШҲТ саммитида 12та ҳужжат имзоланди


Бозорлар, савдо мажмуалари ва бошқа объектлардаги тўхтаб туриш жойларида – ногиронлар учун 5% бепул жойлар | NORMA.UZ\nБозорлар, савдо мажмуалари ва бошқа объектлардаги тўхтаб туриш жойларида – ногиронлар учун 5% бепул жойлар\nНогиронлиги бўлган шахслар автотранспорт воситаларининг тўхтаб туриш жойларига қўйиладиган талаблар тўғрисидаги низом (7.08.2018 йилда 3048-сон билан рўйхатдан ўтказилган) тасдиқланди.\n2018 йил 9 ноябрдан бозорлар, савдо мажмуалари ва бошқа объектлар ҳудудларидаги барча тўхтаб туриш жойларида ногиронлиги бўлган шахсларнинг транспорт воситалари тўхтаб туриши учун камида 5% жой ажратиш талаб этилади. Бундай жойлар сони 2 тадан кам бўлмаслиги керак.\nБундай жойларнинг ўлчамларига талаблар белгиланди. Автомобиль:\nҳаракат йўналишига бурчак остида қўйилганда – эни 3,5 м, узунлиги эса 5 м;\nҳаракат йўналишига параллель қўйилганда – эни 2,5 м, узунлиги 7 м.\nНогиронларнинг транспорти учун жойлар тўхтаб туриш жойининг кириш ва чиқиш қулай бўлган қисмида, кўп қаватли тўхташ жойларида эса – биринчи ва бошқа қаватларда лифтга яқин жойларда жойлашган бўлиши керак. Бунда ҳар бир жойдаги тегишли йўл белгилари ва чизиқлар ҳайдовчига яхши кўринадиган бўлиши зарур (қуйига қаранг).\nБундан ташқари, тўхтаб туриш жойи инфратузилма объектларидан (соғлиқни сақлаш муассасалари, спорт-соғломлаштириш мажмуалари, ижтимоий объектлар ва б.) узоқда жойлашган бўлса, улар атрофида ногиронлиги бўлган шахсларнинг автотранспорти тўхтаб туриш жойлари ташкил этилади.\nБундай жойлардан фойдаланганлик учун ногиронлиги бўлган шахслардан ҳақ олинмайди, яъни тўхтаб туриш жойи – мутлақо бепул. Бунда I ва II гуруҳ ногиронлиги бўлган шахслар олдида – ногиронликни тасдиқловчи тиббий маълумотнома, 16 ёшгача ногирон боласи бўлган ота-оналарда эса бола учун ногиронлик пенсияси тайинланганлиги ҳақидаги пенсия гувоҳномаси бўлиши керак.\nМаълумот учун: Йўл ҳаракати қоидаларининг 92-бандига мувофиқ, 5.15 ва 7.17 йўл белгилари ёки 1.24 йўл чизиғининг (юқорига қаранг) биргаликдаги таъсири доирасида тўхтаб туриш тақиқланади. Мазкур қоидани бузганлик учун МЖТКнинг 128-6-моддаси (транспорт воситалари ҳайдовчиларининг тўхташ ёки тўхтаб туриш қоидаларини бузиши) бўйича маъмурий жавобгарлик юзага келади. Қоидабузарлик такрор содир этилишига қараб жарима миқдори 3 ЭКИҲдан 15 ЭКИҲгача ташкил этиши мумкин.\nҲужжат Қонун ҳужжатлари маълумотлари миллий базасида эълон қилинган ва 9.11.2018 йилдан кучга киради.\nЙҲҚни бузиш ҳолатлари бўйича телефон, видео- ва фотокамералар ёзувлари қабул қилинади\nЙҲҚни бузган хорижлик ҳайдовчи Ўзбекистондан чиқиб кетишда жарима тўлайди\nМахсус транспортни ўтказиб юбордингизми – жарима солинмайди


Эрнинг маъшуқаси билан учрашиш... КЕРАКМИ? - 19 Ноября 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2020-02-25, 11:40 PM\nГлавная » 2015 » Ноябрь » 19 » Эрнинг маъшуқаси билан учрашиш... КЕРАКМИ?\nБаҳсли савол. Қизиқ савол. Хиёнатнинг зарбасига учраган ҳар бир аёлнинг хаёлига минг марта келиб, минг кўйга соладиган савол. Аламнинг зўридан шартта бориб, тинч оилангизга раҳна солаётган беҳаёнинг шармандасини ҳам, дабдаласини ҳам чиқаргингиз келади. Атрофингизда турли одамлар турлича маслаҳатлар ҳам беришади: «Бор», «Борма», «Кимлигингни кўрсатиб кел», «Қўй, ўзингни ерга урма...» Хўш, аслида эргинамизнинг бошини айлантириб юрган ўша «хонимча» билан учрашиш шартми? Бу саволга руҳшунос Барно ИЛҲОМОВА билан жавоб излаймиз...\nБу саволга битта, яхлит қилиб, жавоб бера оламиз: эрингизнинг маъшуқаси билан учрашманг. Асло! Бу — қонун! Ҳа! Иккингизнинг ўртангизда учинчи инсон пайдо бўлганини билдингизми, зинҳор-базинҳор, у билан кўришишга ҳаракат қилманг! Буни хаёлингизга ҳам келтирманг. Маъшуқа билан учрашиб, эрни оилага қайтара олмайсиз, аксинча, унинг батамом сиздан узоқлашишига яна бир сабабни юзага келтириб қўйишингиз мумкин.\nНега энди кўришмайсиз? Аввало, ҳозир кайфиятингиз жуда чатоқ. Йўлингиздаги ғовни вайрон қилиш пайидасиз, лекин рашк, асаб, алам билан уни илдизи билан қўпориб ташлай олмайсиз, шунчаки кучингизни беҳуда сарфлайсиз, холос.\nБевафо не дейди? Албатта, жаҳли чиқади! Ахир унинг сири, айбини ошкор қилдингиз. Кимга ҳам ёқарди, яширган нарсасини топиб олишгани ёки бекитган гуноҳини оммага ошкор қилишгани, айланай?\nКим жабрдийда? Умрингизни, ёшлигингизни, соғлигингизни, бедор тунларни бахшида қилганингиз сизга эмас, кўчадаги «ёргина»сига ачинади. Ахир сизга бари имкониятларни муҳайё қилган, ҳамма яхшиликларни раво кўрган. Қонунан, шаъран, тўй қилиб уйланган, ота-онаси, эл-юрт сизни тан олган, болаларининг онасисиз, бошингизга бошпана қилиб берган, музлаткичингизни тўлдириб қўйибди, оч қолмаяпсиз. Жазмани эса бечора, бари имкониятлардан мосуво! Шунча яхшиликларнинг юздан бирини унга илина олмаётган сиз эса ичи қорасиз! Айрим эркаклар шунақа ўйлайди-да... Бунақа фикрлаш уларнинг табиатига хос. Наилож? Улар аёлларнинг туйғуларини қайдан тушунишсин? Тушунишганда «юришармиди?»\nЭрингизга яна бир бор сизни ерга уришига имкон берасиз. Ҳа! Баъзи эркаклар сиз бориб, ўша ойимчани кўриб келганингиздан кейин ўзларича шердек керилишади: «Кўрдингми, билдингми, ўзинг билан энди бир солиштир. Раҳмат де сен билан яшаётганимга» каби бетутуруқ гапларини эшитмаслик учун ҳам бу йўлдан қайтинг.\n«Кўришмасам, ўламан». Вой, вой, нима эрнинг маъшуқаси билан кўришиб, гулдек яшнаб кетармидингиз? Аёл борки, ўзини атрофдагилар билан солиштиради. Айниқса, у рақиб бўлса борми?! Учрашиб келгач, унинг нимасидир устунроқ туюлади: кийими, ташқи кўриниши, муомаласи, яшаш тарзи… Хуллас, чўка бошлайсиз. Курашишга хоҳиш ҳам, истак ҳам, иштиёқ ҳам қолмаслиги мумкин.\nЭнг даҳшатлиси, сиз фақат маъшуқа билан олишиб, охири тақдирга тан берганингиздан кейин жуфтингиз «Чидаяпсанми, демак, сенга ҳар қандай нағмам ўтади» қабилида йўл тутиши мумкин. Ўша аёлга уйланиб олиш каби жиддий қадамларни ташлашига йўл очиб берманг.\nМақсадингиз аниқлаштиринг. Ҳар қандай масалани ҳал қилаётганда ёки бирор манзил сари қадам ташлаётганда, ниманидир мақсад қиламиз. Тўғирлаш, барпо қилиш ёки борини мустаҳкамлашга қаратилади фикримиз. Борни йўққа чиқариш, бузишни асло ният қилмаймиз. Тўғрими? Энди мулоҳаза қилинг. Бир ёстиққа бош қўйганингиз сизга бевафолик қилаётганини билганингизда, таъсирланасиз, ёна бошлайсиз. Шу эркакни оилага қайтариш, у билан муносабатларни асраб қолиш, хонадонингиз бутун ва тинч бўлиши учун ҳаракатга тушасиз. Ёки бевафони шарманда қилиб, маъшуқанинг адабини бериб қўйишми фақат ниятингиз? Агар сизга оила керак бўлмаганда, қўлингизни силтаб, «Юрса юравермайдими?» деб ўтираверардингиз. «Ахир қандай чидай, юрагим ёнаяпти», дейсизми? Юрак ёнаётган бўлса, яхши, демак, сизга шу эркак керак!\nЭнди олдингизда иккита катта йўл бор. Бири — конструктив усулни қўллаш, яъни мавжуд оилани мустаҳкамлаб, қайта қуриш, иккинчиси — деструктив усул — бузиш, вайрон айлаш. Агар сиз оилангиз бегининг бўйнига осилиб олган аёл/қиз билан учрашишни ихтиёр этсангиз, демак, иккинчи усулнинг энг зўр йўлини танлабсиз. Сизни бу билан табриклай олмаймиз, афсус...\nУчрашсангиз, маъшуқасига инсоф битармиди? Дейлик, эрингизнинг маъшуқаси инсофли (жуда кулгули бирикма бўлиди-ку-я, унда инсоф бўлса, бировнниг оиласига чанг солмасди, ҳа, майли ҳозирча орзу қилиб турамиз). У янаям инсоф қилиб, «Вой, хотинингиз яхшийкан, бора қолинг, узр», деб эрингизнинг паттасини қўлига тутқазадими? Хўп, шундай ҳам бўлди, дейлик. Бироқ агар эркакнинг ўзига инсоф бермаса, бирининг ақлини киритиб, бирининг шармандасини чиқариб, бошқасини дўппослаб, яна бирини қўрқитиб, умрингизни эрнинг жазманлари билан курашиб ўтказасизми? Бир марта ҳаётга келасиз, азизим, шунинг учун тўғри йўлни танланг.\nКучли аёллар бориб, жойига ўтказиб келади?! Бўлмаган гап! Куч кимнингдир танобини тортиб қўйишдамас, ўзингизни керак пайтда қўлга олишингизда. «Ҳа, сенми эримни йўлдан ураётган? Шошмай тур ҳали! Мен ҳозир қадам ташласам, хато қилишим мумкин. Ўзимга келиб олай аввал», денг-да, ҳамма ҳаракатларни ўзингизга қаратинг. Эр билан ҳаммас, маъшуқа билан ҳаммас, ўзингиз билан курашинг. Чунки бу хиёнатга ўрталарингизга оламушукдек суқилиб олган аёлмас, сиз ва эрингиз айбдорсизлар. Хиёнатга қўшган ҳиссаларингиз 50/50 фоиз. 49/51 ҳаммас. Яъни то учинчи одам ҳаётларингизга киргунча, муаммо вужудга келиб бўлган. Рақибингиз шунчаки қайнаб турган сутнинг тошишига туртки бўлган, холос. Шундай экан, уйдаги муаммонинг ечимини кўчадаги аёлдан излашдан не маъни?\nЮқорига кўтариламиз! Ўзимизда мавжуд 50 фоиз камчиликлар, хатолар устида ишлаймиз. Нега эрингиз уйдан совиди? Ахир бир пайтлар нимангиздир ёққан унга. Бўлмаса уйланмасди-ку! Ўша томонларингизни элакдан ўтказиб, ўзингизни тартибга солинг. «Эрим одаммас, ўйнаши тинч қўймаяпти», «Вой-дод, энди нима қиламан?» деб кўлмакда йиғлаб ўтираверманг, хўжайиннинг изини пойлайверманг, маъшуқанинг эшигини қоқаверманг. Юқорига кўтарилишда давом этинг. Агар эрингиз истаса, изингиздан етиб олади. Истамаса, гулдек оиласидан воз кечиб, ботқоқда яшашни танласа, ихтиёри. Уни мажбуран етаклаб узоққа боролмайсиз. Бунинг устига, оилани, аёлни, қолаверса, ўзини қадрламаган эркакка асабингизни, умрингизни сарфлаб, нима ҳузур топардингиз?\nҚайноналар аралашувидан натижа борми? Агар қайнона-келин апоқ-чопоқ бўлишса, оналарнинг ўғлининг кўчадан топгани билан учрашиши хавфлимас. Аксинча муносабатлар ёмон бўлса (балким эрингиз ҳам икки аёлнинг ўртасида сарсон бўлганидан учинчи аёлдан нажот излагандир?), унда фойдаси йўқ. Турмуш ўртоғингизга вақти-вақти билан кўриб турадиган, унинг келишига бутун вужуди билан тайёрланадиган, рўзғор деган ташвишларни қулоғига қуймайдиган жазмани ёққандек қайнонага ҳам ҳали келинлик ҳунарларини кўрсатмаган аёл маъқул келиб қолиши ҳеч гапмас. Хуллас, бу борада қайноналарга инсоф берсин. Ўғилларини зино йўлдан қайтаришсин.\nСизга хиёнатга дуч келганда, «Жим ўтиринг», демоқчимасмиз. Оғзингиздаги ошни олдириб қўймаслик учун ҳаракат қилинг. Фақат барча ҳаракатларингиз ўзингизга, оилангизни мустаҳкамлашга қаратилсин. Токи бевафо англаб етсин, сиз энг яхши ва такрорланмас аёл эканлигингизни. Шунда бу дарднинг яна қайталаниш хавфи камаяди...\nКатегория: Foydali maslahatlar / Полезны советы | Просмотров: 1415 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


Олий таълим муассасалари учун "ТАЛАБА-КОНТРАКТ" дастури ишлаб чиқилди\n14:50 / 17.07.2015\nДастурчи Шамситдинов Салоҳиддин Қамардинович томонидан олий таълим муассасалари учун "ТАЛАБА-КОНТРАКТ" дастури ишлаб чиқди.\nМазкур дастурий мажмуа олий таълим муассасаси (ОТМ) талабалари бўйича маълумотлар базасини яратиш, бу маълумотлар базасидан фойдаланиб, шартнома асосида таҳсил олаётган талабалар бўйича барча ҳисоботларни автоматик тарзда шакллантириш учун мўлжалланган.\nДастур талабанинг шартнома бўйича қарздорлиги ҳақидаги маълумот; талаба учун тўланган барча тўловлар (сана, ҳужжат рақами, ҳисоб рақам эгаси ва унинг исми); талабаларга стипендия тайинлаш ҳақида гуруҳлар бўйича буйруқлар; ОТМ бўйича, факултет бўйича ва гуруҳлар бўйича қарздорлар рўйхати; зарурат пайтида ОТМ бўйича тезкор ҳисобот (талабалар контингенти факультет, йўналишлар, курслар, гуруҳлар кесимида); маълумотлар базасидан статистик маълумотларни тайёрлаш имкониятига эга.\nМазкур дастур муаллифига № ДГУ 03122 рақамли гувоҳнома берилди.


Тоғ этагидаги кошона. Назарбоев оиласининг Олмаотадаги “махфий” саройлари « O'zbekiston ERK Demokratik Partiyasi\n27 January 2022 - 19:14\nҚозоғистоннинг собиқ президенти Нурсултон Назарбоев оиласи аъзолари ҳамон мамлакатнинг энг бадавлат кишилари сирасига киради. Қозоғистоннинг ўзида ва хорижда уларнинг катта бизнеслари ва шоҳона мол-мулклари бор. Озодлик радиоси қозоқ хизмати Назарбоев оиласининг Олмаотадаги кўчмас мулкларини суриштириш асносида Бостандиқ туманида талай саройларни топди – улар Ал-Форобий шоҳкўчасидан юқорироқда, тоғ этагида жойлашган бўлиб, 135 гектар майдонни эгаллаган. Бу кошоналар Нурсултон Назарбоевнинг ўзига, уч қизига ва жиянига тегишли.\n2001 йилда Қозоғистон ҳукумати Олмаота шаҳрида, тоғ этагида боғ барпо этишга қарор қилади. Хушманзара жой танланади: Алма-Арасан дарасига элтувчи йўлнинг ўнг тарафидан 61 гектар ер ажратилади. Янги боғ «XXI аср» деб номланиши керак эди.\nБоғ бунёд этиш роса ўн йилга чўзилиб кетиб, ниҳоят, 2011 йилнинг ёзидагина у ишга туширилди ва ўшанда олмаоталиклар ва шаҳарга ташриф буюрган меҳмонлар ҳордиқ чиқариши учун мўлжалланган янги масканга янги ном қўйилди – Қозоғистон Республикасининг Биринчи Президенти Боғи. Боғ номидаги ҳар бир сўз бош ҳарфларда ёзилади.\nДарвоза олдида, ўнг томонда боққа номи берилган зотнинг ҳайкали қад ростлади. Ҳайкалнинг ўзини 2011 йилнинг ноябрида тантанали очишди, ўша йили декабрда эса Қозоғистон ҳукумати янги байрам – Биринчи президент кунини белгилади, бу байрам ўшандан бери ҳар йили 1 декабрда нишонланмоқда.\nШу тариқа, Нурсултон Назарбоев номидаги боғда унга атаб ҳайкал ўрнатдилар. Бироқ боғдан юқоридаги 135 гектар ер собиқ президент ва унинг яқинлари мулкига айланганини биров билиб, биров билмайди.\nБоққа юқори тарафдан кирмоқчи бўлган олмаоталиклар баланд деворларни кўришгандир, ҳойнаҳой. Аммо у томонда дарвоза йўқ, боққа фақат олд ва ён томонлардан кирилади. Бунинг сабаби бор.\nУшбу ер участкаси ва унда қурилган кошоналарга доир маълумотлар муқаддам ҳеч қаерда эълон қилинмаган. Ҳолбуки мазкур ҳудуд боғ майдонидан икки баравар катта бўлиб, бир неча қисмга бўлинган.\nҲамма яхши нарсалар – болаларга\nДинара Кулибаева кўчмас мулки\nБиринчи ер участкаси ва ундаги саройлар Нурсултон Назарбоевнинг ўртанча қизи Динара Қулибаевага қарайди. 74 149 квадрат метр ёки қарийб 7,5 гектарли ушбу майдон «Жайлау» гольф-клуби ҳамда президент ишлари бошқармаси балансида турадиган «Оқжетпес» оромгоҳига чегарадош.\nЎзаро симметрик ҳолатда жойлашган икки уйнинг бири кичикроқ, иккинчиси йирикроқ. Ўртадаги уй эса (суратга қаранг) – энг каттаси бўлиб, қўшқават қилиб қурилган. Саройлар йўлак билан бир-бирига боғланган бўлиб, булар барчаси битта оиланинг мулки эканлиги бир қарашдаёқ сезилади. Google Earth тасвирлари билан солиштирилганда янги бинолар икки эски уй ўрнида қурилгани маълум бўлди. 2015 йилгача бу ерда сунъий кўл, ёзги чодир ва, хизматчилар учун кичикроқ уй пайдо бўлган.\nУй ва ер Динара Қулибаевага тегишли, ушбу манзилда эса унинг эри Тимур Қулибаев ҳам расмий рўйхатда туради. Объект манзили – Жайлау кичик тумани, 1-уй. Бир расмий ҳужжатда Тимур Қулибаев номи ушбу манзил билан бирга кўрсатилган. Бироқ «2Гис» ёки «Яндекс Карта» мобил иловалари манзилни кўрсатмайди.\nСобиқ президентнинг қизи Динара Қулибаева ва куёви Тимур Қулибаев Қозоғистоннинг энг бадавлат кишилари тўртлигига киради. Forbes журнали маълумотига кўра, эр-хотиннинг жами мол-давлати (5,8 миллиард доллар) уларни мамлакатдаги энг бой оилага айлантирган.\nРасмий манзили «Жайлау кичик тумани, 2-уй» бўлмиш 2,8 гектарли кейинги участка собиқ президентнинг кенжа қизи Алия Назарбоева ҳамда куёви Димаш Досановга тегишли. Афтидан, бу жой ҳали ўзлаштирилмаган. Илгари участкада қизил томли бир уй бўлган. Уни 2019 йилда бузиб ташлашган, лекин ўрнига ҳеч нима қурилганича йўқ.\nДариға Назарбоева кўчмас мулки\nДинара ва Алиянинг қўшниси Назарбоевнинг тўнғич қизи Дариға эканлигини англаш қийин эмас. Алиянинг участкаси теварагидаги тўрта участка айнан унга – Қозоғистон парламенти Мажилиси депутати Дариға Назарбоевага қарайди. Аниқроғи, тўрт участкадан учтаси унинг номига расмийлаштирилган. Яна қарийб 2,4 гектар ер DLS Group ширкатига тегишли. Бир неча йил олдин унинг ягона таъсисчиси Дариға Назарбоева эди. Бироқ ўша пайтлар директор бўлган Сергей Ричков ҳануз лавозимида қолаётганига қараганда ширкат таъсисчиси ўзгарганга ўхшамайди.\nАввалроқ Озодлик, Дариға Назарбоева ҳамда унинг муҳтамал эри Қайрат Шарипбоев «Қазмунайгаз»дан «Думан» меҳмонхонасини арзон баҳода сотиб олганига оид ҳужжатларда DLS Group номи ҳам қайд этилгани ҳақида хабар қилган эди.\nДастлабки учта ер участкасининг умумий майдони олти ярим гектарга яқин. Дариға номига расмийлаштирилган энг катта сарой (46 минг квадрат метр) 4,6 гектарлик участкада бунёд этилмоқда. Бу қурилиш 2018 йилда бошланган бўлиб, ҳозирда фақат пардоз ишлари қолган. Уй майдони қарийб 2350 квадрат метрга тенг.\nОтанинг катта уйи\nХаритада Алия, Динара ва Дариғанинг уйлари билан ёнма-ён яна бир катта участкани кўриш мумкин. Унинг майдони салкам 13 гектар, лекин кадастр ҳужжатларида фақат ярми қайд қилинган. Сабаби – участка Қозоғистоннинг собиқ президенти Нурсултон Назарбоевга тегишли. Уй атрофи қалин яшил девор билан ўралган. Участкада сунъий кўл ва теннис корти мавжуд.\nМаълумотларга кўра, бу уйда илгари Қозоғистон Коммунистик партияси биринчи котиби Динмуҳаммад Кунаев ва унинг вориси Геннадий Колбин яшаганлар. Уй ҳукумат балансида бўлган, Нурсултон Назарбоев 1989 йилда Қозоғистон Коммунистик партиясининг биринчи котиби этиб тайинланганидан сўнг бу ерга кўчиб келган. Бир неча йилдан кейин эса уй сирли бир тарзда Назарбоев мулкига айланган.\nНурсултон Назарбоев саройи\nУйнинг жануб томонида, тоққа қараб кетган йўл бўйида яна бир улкан кошона қад ростлаган. Якка қаватли бу сарой ҳудуди жуда катта – салкам 2350 квадрат метр. Қиёслаш учун, бу ҳар бири 50 квадрат метрдан бўлган 47 та квартира майдонига тенг келади. Сарой қурилиши 2016 йил ёзда бошланиб, 2018 йилда якунланган. 8,5 гектарли майдон ва уй «Кўчмас мулкларни бошқариш дирекцияси» МЧШ балансида туради, дирекция муассиси – «Элбоши фонди», фонд ээса, ўз навбатида Нурсултон Назарбоевга тегишли. Дирекциянинг юридик манзили қуйидагича: Нур-Султон шаҳри, Кунаев кўчаси 12/1-уй. «Нур Отан» партияси бош офиси ҳам айни манзилда жойлашган.\nСуратларда Назарбоевнинг саройи яқинда қурилгани сезилади. Унга туташ ҳудудда сунъий кўл яратилган. Кўл ёқасида чўпкори уйча ҳам бор. Участкада иккита вертолёт майдончаси мавжуд. Илгари битта эди. Саройлар сони ошгани сайин истиқомат қилувчилар ҳам кўпайиб, битта вертолёт майдончаси камлик қилиб қолганга ўхшайди.\n“Алмали” корпорацияси ва унинг ортидагилар\nОзодлик суриштируви 135 гектарнинг қолган қисми “Алмали” корпорациясига қарашли эканлигини кўрсатди. Ҳудуд бир неча участкага бўлинган, жами майдон қарийб 85 гектарни ташкил этади.\nАлмали корпорацияси ери\nКорпорациянинг пайдо бўлиши тарихи давлат мулки ёппасига хусусийлаштирилган даврда бино бўлган бошқа ширкатлар тарихидан айтарли фарқ қилмайди. 1998 йилда президент ва ҳукуматнинг хўжалик ишлари бошқармаси «ХОЗУ» ёпиқ акциядорлик жамиятига айлантирилиб, кўплаб иншоотлар, ресторанлар, меҳмонхоналар ва болалар боғчалари, хусусан, Олмаотадаги машҳур “Алатау” совхози унинг балансига ўтказиб берилган. 100 фоиз давлат тасарруфидаги акциядорлик жамияти кейинчалик “Хозу” корпорацияси” номи билан масъулияти чекланган хусусий ширкатга айлантирилган. Шу тариқа ўнлаб гектар ер ва сон-саноқсиз кўчмас мулклар хусусийлаштирилган. Корпорацияга 1985 йилдан Назарбоевнинг ёрдамчиси бўлиб ишлаган Владимир Ни раҳбар бўлган. 2010 йилда Ни вафот этганидан сўнг корпорация “Алмали” номини олган.\nТўлаган солиқларига қараганда, корпорациянинг йиллик даромади қарийб 16 миллиард тангани ташкил қилади. «Алмали» корпорациясини «Науриз» корпорацияси орқали бошқарувчи икки таъсисчидан бирининг номи Noord holland trading company B.V. бўлиб, у Нидерландияда рўйхатдан ўтган офшор ширкатдир. Шу ўринда Назарбоевнинг «Маблағингизни чет элларда яширманг», деган сўзларини эсламасликнинг иложи йўқ.\n“Омадни бегона ўлкалардан изламаслик керак, пулларни чет элларга яширишнинг кераги йўқ. Сармоянгизни шу ерда сақланг, чет элда сақлайдиганлар, қаранг – бугунги кунда барча офшорлар секин-аста очиляпти, ҳали ҳаммани шарманда қилишади, даҳшатга солишади. Шундай экан, топган пулингизни Қозоғистонга тикинг, асло қўрқманг”, деган эди собиқ президент 2013 йилдаги бир нутқида.\n«Алмали» корпорациясининг иккинчи муассисиси Vertex Holding деб аталади. У «Қазақмис» директорлари кенгаши аъзоси, миллиардер Владимир Жуманбоевга тегишли. «Қазақмис» директорлари кенгашига то ўлимига қадар Владимир Ни раислик қилган. Бинобарин, занжирнинг учи барибир Назарбоевнинг теварагидаги одамларга олиб келади.\nҲудуддаги яна бир участкани Дариға Назарбоеванинг эри деб тахмин қилинадиган Қайрат Шарипбоевнинг қизи 37 ёшли Корлан Шарипбоева сотиб олган. Қайрат Шарипбоев “ҚазТрансГаз” миллий ширкати бошқарви раиси эди, 2022 йил январь воқеаларидан сўнг лавозимдан бўшатилди.\nМайдони уч гектарга тенг қўшни участкада қурилиш кетмоқда. Объект паспорти йўқ, маълум бўлишича, бу ерда навбатдаги қароргоҳ бунёд этилаётган экан. 2019 йилда мазкур участка, суд қарорига кўра Олмаота акими аппаратига берилганди, кейинроқ эса 2023 йил охиригача муддатга фойдаланиш учун Қозоғистон президенти ишлари бошқармасига топширилган.\nРезиденция қурилаëтган майдон\nФойдаланиш ҳуқуқи президент ишлари бошқармасида бўлгани боис қурилиш буюртмачисини аниқлаш қийин кечмади. Аён бўлдики, объект пудратчиси Швейцариянинг B&A Contractors ширкати экан. У Қозоғистон муҳим давлат буюртмаларини бажарган, хусусан, Оқўрда, Парламент уйи, пойтахт аэропорти, опера ва балет театри ва бошқа қатор биноларни қурган Mabetex Group ширкатлар гуруҳи таркибига киради.\nҚозоғистон президентининг ишлар бошқармаси Озодлик сўровига жавобан участкада «давлат эҳтиёжлари учун зарур лойиҳа амалга оширилаётганини» билдирди.\nНарироқда «Алмали» корпорациясига тегишли бошқа ерлар ҳам бор. Ундан 46 гектарга тенг зироат ерини мева-чева, ёнғоқ етиштириш билан шуғулланувчи Citic orchards ширкати ижарага олган. Унинг ортида – Сингапурда рўйхатдан ўтган CITIC AGRICULTURE ширкати ҳамда Қозоғистоннинг Agriland ширкати туради. Agriland’ни эса собиқ президентнинг куёви Тимур Қулибаевнинг уч нафар иш ҳамкори ҳамда унинг ўзига тегишли ширкат таъсис этган. Дарвоқе, ердан 43 гектари RBK банкда гаровга қўйилган.\nҚайрат Сотиболдининг “хотини”га тегишли сарой\nНазарбоев оиласи аъзоларининг ерлари ҳудуднинг юқори қисмида ҳам бор – улар биринчи президент номидагибоғдан икки чақирим тепада. Девор билан иҳоталанган ҳудудда 5 та катта коттеж, 1 та бир қаватли уй ва ҳашаматли иморат жойлашган. Яна 15 та ер участкаси қурилишга тайёрланган. Ҳар бир участка кадастр тизимида алоҳида қайд этилишига қарамай, бутун ҳудуднинг соҳиби бир киши эканлиги сезилиб туради.\nНазарбоевнинг жияни Қайрат Сотиболдининг уйи хотинининг номида эканлиги тахмин қилинади\nУмумий майдон (125 698), жумладан девор теграсидаги 25 та ер участкасининг барчаси бирга 12,5 гектарни ташкил этади.\nМарказдаги катта сарой бошқа иморатлардан яққол ажралиб туради. У баланд қурилган бўлиб, уч қисмдан иборат. Ўрта қисми икки қаватли. У умумий девор ичида алоҳида девор билан тўсилган. Озодлик махсус илова ёрдамида уйнинг бўйи 90, эни 20 метрлигини аниқлади. Биринчи қаватнинг ўзи қарийб икки минг квадрат метрни ташкил қилади. Иккинчи этаж билан бирга ҳисоблаганда – салкам 2500 квадрат метр. Бу ерга автомобиллар махсус ерости йўлидан кириши мумкин.\nСарой тевараги ободонлаштирилган. Ҳовлига қордек оппоқ ўтов тикилган. Болалар учун ўйин ва спорт майдончалари бор. Вертолёт майдончаси ҳам қурилган.\nСаройдан ташқаридаги участкалар ўртасида девор ва тўсиқлар йўқ. Катта-кичик 5 коттеж ва битта яккақават уй ёғочдан қурилган. Бундан ташқари, бир нечта машинага мўлжалланган иккита катта гараж, хизматчилар уйи ва омборхонани эслатувчи чоғроқ иморатлар ҳам бор.\nҲудуддаги бўш ётган 15 участкадан бирида қурилиш ишлари авжида. Пойдевор ташлаш учун ҳозирланган жойга қараганда бу янги уй ҳам кичкина бўлмайди.\n12,5 гектарли бу ҳудудда илгари сут фермаси бўларди. Уни Олмаотанинг эски хариталаридан топиш мумкин. 2012 йилда ферма базаси бузилиб, сарой қурилиши бошланган. Атрофда яшовчи одамлар айтишича, бу ердаги уйларни «МХҚда ишлайдиган бир катта бойвачча» қурдиряпти.\nОзодлик ер ва кўчмас мулкларнинг расмий эгаси Асел Бахтиярқизи эканлигини аниқлашга муваффақ бўлди. Айтишларича, бу аёл Нурсултон Назарбоевнинг жияни Қайрат Сотиболдининг «хотини», унинг уч фарзандининг онасидир. «МХҚда ишлайдиган катта бойвачча» Қайрат Сотиболди бўлса ажаб эмас, чунки Назарбоевнинг жияни ростдан ҳам тўққиз йилча МХҚда ишлаган.\nҚайрат Сотиболди – Қозоғистоннинг энг бадавлат кишиларидан бири. 2018 йилда Forbes унинг бойлигини 163 миллион долларга баҳолаган эди.\nУч йил муқаддам у Kaspi.kz ширкатидаги улушини расман сотган эди. Бироқ Люксембург офшорида Сотиболди номига расмийлаштирилган Skyline Investment Company S.A. ширкатининг жами активлари 2018 йилда 266 миллион долларни ташкил этган. Шунингдек, аввалроқ Сотиболди мазкур ширкат орқали «Қазақтелеком» телекоммуникация ширкатида 24 фоизлик улуш сотиб олгани ҳам маълум.\nТуман турғунларининг айтишича¸ бу ҳудудда Қозоғистон хавфсизлик хизматининг қандайдир крутой ходими саройлар қурмоқда\nНазарбоев оиласига тегишли бу саройлар, ҳашаматли уйлар ва коттежларнинг аксарияти Қозоғистон Давлат қўриқлаш хизмати томонидан муҳофаза қилинади. Бунинг сабаби шундаки, «Биринчи президент – элбоши тўғрисида»ги конституцион қонун Назарбоевни ҳамда унинг оила аъзоларини ҳимоя қилишни назарда тутади ва уларнинг дахлсизлигини кафолатлайди.\nҚонуннинг 7-моддасига кўра, “ўз ваколат муддатини ўтаб бўлган Қозоғистон Республикасининг биринчи президенти – Элбошига хизмат квартираси ва давлат чорбоғи мулк қилиб берилади ва давлат ҳисобидан хизмат кўрсатилади”. Аммо юқорида тилга олинган уйлар ва ер участкалари Назарбоев ва қариндошларига у президент лавозимини тарк этишидан олдин берилган. Ва бу Олмаотанинг фақат битта туманида жойлашган ер-мулклардир.\nОзодлик Нурсултон Назарбоевга, унинг оила аъзоларига ва давлат идораларига мурожаат қилиб, собиқ президентнинг оиласи юқорида санаб ўтилган мулкларни қандай қўлга киритгани ҳақида сўради. Ҳозирча улардан ҳеч бири жавоб қайтаргани йўқ.


Ўзбекистонда 2021/2022-ўқув йилидан бошлаб таълим кредити 7 йил муддатга 14 фоиз ставка билан берилади — Sof.uz\nЎзбекистонда 2021/2022-ўқув йилидан бошлаб таълим кредити 7 йил муддатга 14 фоиз ставка билан берилади\n30.06 21:28 116 Ўзбекистон\nЯнги ўқув йилидан барча учун таълим кредити имтиёзли шартларда 7 йил муддатга, Марказий банкнинг асосий ставкасида, яъни 2021 йилда 14 фоиз ставкада ажратилади. Бу ҳақда Шавкат Мирзиёев Ўзбекистон ёшлар ва талабалар форумида маълум қилди.\nМаълумки, бугунги кунда ота-оналар фарзандини олийгоҳда ўқитиш учун 22–28 фоиз ставкада таълим кредитини 3 йил муддатга олмоқдалар. Лекин бу ҳаммага, айниқса, узоқ ва чекка жойларда яшайдиган оилаларга оғирлик қилаётгани ҳам бор гап.\nШуни ҳисобга олиб, янги ўқув йилидан барча учун таълим кредити имтиёзли шартларда 7 йил муддатга, Марказий банкнинг асосий ставкасида, яъни 2021 йилда 14 фоиз ставкада ажратилади. Бунга қўшимча равишда таълим кредитларини қоплаш учун йўналтирилган маблағлар даромад солиғидан ҳам озод қилинади.\n«Темир дафтар»га киритилган оилаларнинг фарзандларига олийгоҳдаги ўқишнинг биринчи йили учун контрактни бюджетдан тўлаб бериш тартиби жорий этилади», – дейди Шавкат Мирзиёев.